text:
Bikozwe na Tony Alamo
Umuhanuzi wo mu gihe cy’Isezerano rya Kera, Ezekiyeli, yeretswe n’Imana. Abona ikibaya cyuzuye amagufwa yumye, bishushanya urupfu mu by’umwuka rw’igihugu cya Isiraheli n’isi. Uku kwerekwa kwari imbuzi y’ukuza kwa mbere kwa Kristo, Ubutumwa Bwe bwiza n’impinduka za bwo, umuzuko wa mbere w’abo bose abemera “Ijambo ry’Uwiteka”1 bava mu rupfu binjira mu bugingo buhoraho.
Imana ibwira Ezekiyeli iti, “Mwana w’umuntu, mbese aya magufwa yabasha gusubira kubaho?” (ayo yapfuye mu buryo bw’umwuka yakongera kubaho?) Ezekiyeli arasubiza ati, “Mwami, Uwiteka, ni wowe wayaremye, ni wowe ubizi”2 Imana irongera ibwira umuhanuzi, iti, “Hanurira aya magufwa maze uyabwire uti yemwe mwa magufwa yumye mwe, ni mwumve ijambo ry’Uwiteka. Uku ni ko Umwami Uwiteka abwira aya magufwa ngo: Dore ngiye kubashyiramo umwuka ngo mubeho.”3
Isiraheli nk’igihugu yari izi ko itakiriho habe na mba.4 Kuri uyu munsi bari bihebye kandi baratatanye. Ariko Imana yabwiye Ezekiyeli ko Izubaka ikindi gihugu gikomeye kurusha Isiraheli ya mbere, kitari guhagarika gukora ibyaha. Isiraheli ya kabiri izaba ari iy’abantu baturutse mu mahanga yose y’isi,5 abasigaye batoranyijwe bo mu Bayuda n’umubare munini utabarika w’abandi batari Abayisiraheli bahinduwe ishami ry’Umuzabibu w’Ukuri (Kristo).6 Kizaba igihugu, igihugu gikomeye kandi cyera cy’abantu bakuwe mu buzima bw’urupfu rw’icyaha bashiyrwa mu buzima buhoraho.7 Ntibazongera kwitandukanya n’Imana ukundi. Uku kwabaye ukuzuka kwa mbere gukomoka ku bubasha bw’ukuzuka kwa Kristo.8
Mu 1964, mbere y’umuzuko wanjye muri Kristo, jyewe, Bernie Hoffman, uzwi no ku izina rya Tony Alamo, nari nzwiho gukora ibyaha cyane no kutamenya Imana. Ntabwo narinzi ko Imana ibaho. Ijambo ry’Imana kuri jye ryari amahamba n’inkuru mpimbano, bityo sinumvaga ukuntu abantu bashobora kwemera Imana cyangwa Umwana wa Yo. Sinashoboraga kwemera abo bavuga ko bemera Imana, kuko kuri njye bari indyarya. Bakoraga ibyaha nka njye, cyangwa bakandusha no kubikora. Ndabizi kuko namaranaga na bo igihe kinini. Twese twari itsinda ry’abapfu, amagufwa yumye. Nagiraga umujinya iyo umuntu yashakaga kumpindura ngo angire umukristo, kuko kuri jye Bibiliya yari iyo kuntera umwanya. Ubuzima nabagamo ntabwo bwampaga umwanya wo guta mu mikino cyangwa ku nkuru z’ibitarabayeho.
Nafatwaga nka nimero ya 1 mu bijyanye no kwamamaza. Nari nshinzwe guteza imbere ku buryo bwa gihanga umwuga w’ abahanzi n’abakinnyi ba ma filimi bazwi cyane ku isi, ndetse no kwamamaza ibikoresho byinshi bikoreshwa mu ngo. Inzozi mbi cyane kuri jye rero, yabaye iyampinduye, maze nkwirakwiza mu nkengero z’imihanda utwandiko duto tw’Ijambo ry’Imana tuvuga kuri Yesu, nibera mu butumwa mu duce tugizwe n’akajagari, nigisha Ijambo ry’Imana, ari nako ntegura ahahurizwa abantu bashonje ngo bahabwe ibiribwa.
Hagati mu myaka ya za 60 isi ntiyangaragariraga neza. Si nakundaga ibiyobyabwenge cyangwa abantu banduye bafite imyitwarire nk’iy’ingurube. Kandi, nangaga inzaduka zisibanganya indanga gaciro zakorerwaga muri Hollywood, i Sunset Strip, no mu isi. Ku bwanjye si nari umwere. Sinitaga rwose ku byaha abantu bakoraga, mu gihe cyose babaga batabishyize mu ruhame imbere y’imiryango ifite abana bato. Kuri jye isi yari yararangiye, yarapfuye, yumiranye, itakiri iyo kwihanganirwa, nta heza hazaza igifite.9 Mbese nta kintu na kimwe kigifite agaciro habe na mba. Nizera ko n’abandi bantu ku isi bari babizi nkanjye, kandi bafataga ibiyobyabwenge kugira ngo bahunge ukuri kwa byo. Insengero zari indyarya; kandi buri muntu wese yasaga nubizi. Isi yose yari yarapfiriye mu byaha no kwica amatego.10 Isi yari ikibaya kinini cyane cy’amagufwa yumye, nk’icyo Ezekiyeli yabonye.11
Nahuye na Yesu mu biro i Beverrly Hills (aha hakaba ari aho abakinnyi benshi bo muri Hollywood batuye) mu buryo butangaje. Nta muntu n’umwe ushobora kumva uburyo nagize ubwoba bwinshi, ariko na none nishimye, ubwo Imana yampamirizaga ko Ibaho Yo n’Umwana wayo. Nashimishijwe cyane no kwiyumvamo Umwuka wayo mwiza cyane Wera, nka numva Ijwi ryayo rifite imbaraga rihuha mu bice byose by’umubiri wanjye nkaho nabaye akayunguruzo gacibwamo n’amagambo imbere n’inyuma. Ukuhaba kwa Yo byari umugisha kandi biteye ubushyuhe. Umwuka wayo wankozeho n’imbaraga nyinshi nk’ufashweho n’ikiganza cy’Imana. Maze Ijambo Rye rirambwira ngo “Haguruka uhagarare ku maguru yawe maze ubwire abantu muri iki cyumba ibyerekeye Umwami Yesu, kandi ko Azagaruka kuri iyi si na none, bitabaye ibyo no gupfa bazapfa” Igihe umwuka We waje mu biro ukankoraho, nahawe kumenya ubuhanga Bwe butangaje ariko butavuga.12 Yari akaremangingo gato n’akisumbuyeho kose gashoboka kagize ibiriho byose. Yari umwuka. Yari azi ibyambayeho byose mu gihe cyahise n’ikizaza.13 Nari mfite isoni nyinshi cyane kuko nari nzi ko Azi ibyo nakoze byose. Hanyuma Yanyeretse ko Ijuru n’Ikuzimu bibaho ntashiti. Narinzi aho nagombaga kujya iyo ntumva ibyo Yambwiraga… kandi ntiharikuba mu Ijuru.
Nubwo byari binteye ubwoba,14 ariko na none byari byiza cyane kumenya ko Imana yari ukuri kandi ibaho ko n’ ibyo byose abahanuzi n’intumwa bayivuzeho ari byo koko. Ntiyigeze Ihinduka kuva ku munsi yaremyeho Ijuru, isi, n’ibibirimo byose.15 Nahise menya ko ngomba guhora Nyitinya, Nyitangarira, Nyubaha, Nyikunda na Nayikorera. Nari nzi ko byari birenze kure kwifuza kubaho, ntotezwa, nkaba nanapfa ku bwa Yo, kandi nkabikora nishimye, nuzuye ibyishimo.16
Nyuma y’uko Imana inkuye muri ibyo biro, natangiye kuyibaza nti “Urashaka ko nkora iki? Nzakora icyo uzavuga cyose.” Sinabonye igisubizo, bityo nibwiye ko Yifuza ko najya mu rusengero. Nibwiye ko urunini cyane kurusha izindi ari rwo rwiza; bityo nagiye aho, kandi sinayibonye yo. Hanyuma yaho, nagiye muzindi nsengero, ariko naho siho Yari iri. Hanyuma nasomye ibitabo bifite igifuniko cy’amafoto y’abagabo basa n’abahanga, bifitemo ubumana, bafite ubwanwa burebure, kandi bambaye imyambaro y’abanyamadini, ariko narinzi ko ibyo bitabo bitari byo kuko bavugaga ko Imana itari iyo gutinywa,17 ko Imana idatera abantu ubwoba, kandi ko ushobora gukora ibyaha ntujye Ikuzimu.18 Ntabwo nari ntewe impungenge no kubona Imana isa ityo, nari nshishikajwe no kubona Imana yari yanteye ubwoba,19 Imana yari yanyeretse Ijuru n’Ikuzimu, Ikantera gukora icyo umuntu uwo ari we wese atashoboraga kuntera gukora.
Sinari narigeze ntekereza ko ukuri gushobora kuboneka muri Bibiliya kuko hari nyinshi cyane iruhande rwanjye. Si niyumvishaga ukuntu ikintu abantu bose muri rusange birukira gishobora kuba icy’ubuhanga, kuko nemeraga ko abantu muri rusange ari abaswa. Amaherezo, natangiye gusoma Bibiliya, ni uko mbona umugambi w’agakiza muri yo n’amabwiriza aganisha k’ubugingo buhoraho atubwira uko bakura muri Kristo no guhinduka ku bw’umwuka ukaba uzana abantu Kuri kristo.20
Ubwo natangiraga gusoma Bibiliya bwa mbere, numvise imbaraga z’Imana zinkoraho nk’izo nari numvishe mu biro i Beverly Hills. Maze Imana ingaragariza ukundi kwerekwa kw’Ijuru n’Ikuzimu.21 Ntakira Imana, “Mwami, winyohereza Ikuzimu!” Hanyuma mbona Ijuru nuko niyumvamo amahoro y’Ijuru.22 Nubwo mu buryo bw’umwuka nari impumyi, nambaye ubusa, kandi ndi muto cyane, nabwiye Imana ko nakwifuza kuguma ndi impumyi, nambaye ubusa, kandi ndi ubusa niba narashoboraga kuguma kwiyumvamo aya mahoro y’ijuru iteka. Nongeye kubona ikuzimu indi nshuro imwe maze ntakira Imana nyisaba imbabazi n’impuhwe. Hanyuma imbaraga za Se, Umwana, n’Umwuka Wera byinjira umubiri wanjye upfa.23 Ku bwo kwizera kwanjye Yesu n’amaraso Ye Yatanze ku bwanjye, no ku bwo kwizera Ijambo ry’Imana numvise kandi nkumvira,24 Numvise ibyaha byose naba narigeze gukora bivanywe mu bugingo bwanjye.25 Numvise nejejwe kandi nera.26 Ikintu gitangaje cyari cyambayeho, kandi cyari cyankorewe, gikozwe na Kristo Yesu, “Uwera wenyine wa Isiraheli.”27 Nari nishimiye cyane kuvanywa mu byaha no kugira izi mbaraga nshya zindinda gukora ibyaha ku rwego nifuzaga kubwira isi yose kugira ngo nabo bamumenye maze bagire ubugingo buhoraho.
Ndetse na nyuma yo kuba mu itorero ku bwa Kristo guhera 1964, numva umusokoro wo mu mwuka usukwa umanurwa uva mu ijuru ushyirwa muri aya magufwa yumye nanone cyane, buri gihe cyose nsoma Bibiliya. Ijambo ry’Imana ryazengurutse aya yahoze ari amagufwa yumye, riyafubika umubiri n’igikoba cy’ingabo y’Umwuka Wera. Buri Jambo ry’Imana ryanteye Kristo mu mutima wanjye. Ndacyumva buri Jambo ry’Imana rimpumekeramo Umwuka Wera mu bugingo, bikampa imbaraga zo guhagarara nkazimya imyambi igurumana Satani yanteye muri iyo myaka. Buri munsi menya byuzuye kurushaho ko “turenze abatsinze” muri Kristo Yesu,28 kandi ko “muri We twuzuye.”29 na none nzi uburyo ari iby’agaciro gakomeye gukurikiza Ijambo ryose rya Yesu, We Wavuze, mbere gato yo kuzamuka mu Ijuru Kwe mu bicu, ati “Mujye ku isi yose, maze mwigishe Ijambo ry’Imana ku biremwa byose.”30 (Kwigisha ijambo ry’Imana amagufwa yose yumye, abo bapfuye mu buryo bw’umwuka kugira ngo babashe “kumva Ijambo ry’Uwiteka Imana.”31)
“Uzizera akabatizwa azakizwa; ariko utizera azacibwaho iteka.”32 Niba umeze nkanjye ukaba udashaka gucibwaho iteka, ahubwo ugakizwa, bwira Imana iri sengesho:
Prayer
Mwami wanjye kandi Mana yanjye, girira imbabazi ubugingo bwanjye, jye munyabyaha.1 Nizera ko YESU KRISTO ari Umwana w’Imana nzima.2 Nemera ko Yapfiriye ku musaraba kandi akamena amaraso ye y’agaciro gakomeye kugira ngo ngirirwe imbabazi z’ibyaha byanjye byose.3 Nemera ko Imana yazuye YESU mu bapfuye ku bw’imbaraga z’UMWUKA WERA,4 kandi Akaba yicaye iburyo bw’Imana ubu muri aka kanya akaba arikumva ukwicuza kwanjye n’iri sengesho.5 Nkinguye umuryango w`umutima wanjye, kandi ndagutumiye mu mutima wanjye, MWAMI YESU.6 Oza ibyaha byanjye byose binuka mu maraso y’agaciro gakomeye wamenye ku musaraba i Kaluvariyo mu cyimbo cyanjye.7 Ntuzanyirukana, MWAMI YESU; Urambabarira ibyaha byanjye urokore ubugingo bwanjye. Ndabizi kuko IJAMBO RYAWE, Bibiliya irabivuga.8 IJAMBO RYAWE rivuga ko ntawe Uzasubiza inyuma, nanjye ndimo.9 Bityo, nziko wanyumvishe, kandi nzi ko Wansubije, kandi nzi ko narokowe.10 Kandi ndagushimiye, MWAMI YESU, ko warokoye ubugingo bwanjye, kubw’ibyo nzerekana amashimwe yanjye nkora nk’uko Utegeka kandi nzibukira kongera gukora ibyaha ukundi.11
Nyuma y’agakiza, YESU atubwira kubatizwa, tukibizwa wese mu mazi, mu izina rya Data, n’iry’Umwana, n’UMWUKA WERA.12 Tukigana ubushishozi Bibiliya yera, tukanakora ibyo ivuga.13
Umwami ashaka ko ubwira abandi iby’ugukizwa kwawe. Ushobora kuba ukwirakwiza inyigisho z’ijambo ry’Imana rya Pasitoro Tony Alamo. Tuzakoherereza inyigisho ku buntu. Duhamagare cyangwa utwandikire kuri aderesi emeyiri ku bindi bisobanuro. Sangiza ubu butumwa abandi.
KRISTO n’ IMANA DATA ubu baba muri wowe binyuze mu mwuka wera. Hari uburyo ushobora kwakira kamere yuzuye ntagatifu y IMANA muri wowe. Uko kamere ntagatifu y’IMANA irushaho kuba muri wowe, niko uzajya urushaho guhagarara ukarwanya ibishuko byanjyanye miliyoni nyinshi z’abakristo kure y’ agakiza. Sengerea umubatizo mu MWUKA WERA. Ku mabwiriza yuko bakira umubatizo mu MWUKA WERA no kwakira birushijeho kamere y` Imana, wasaba inyandiko zacu cyangwa ugahamagara. Kuko umuntu utejejwe atazabona IMANA (Abaheburayo 12:14).
Niba ushaka ko isi ikizwa, nk’uko YESU abitegeka, mwikwima Imana umugabane wa kimwe mu icumi cyangwa amaturo. IMANA iravuga ngo “Mbese umuntu yakwima Imana ibyayo? Ariko mwebwe mwarabinyimye. Nyamara murabaza muti Twakwimye iki? Mwanyimye imigabane ya kimwe mu icumi n’amaturo, muvumwa wa muvumo kuko ishyanga ryose [isi yose] uko mungana mwanyimye ibyanjye. Nimuzane imigabane ya kimwe mu icumi ishyitse mu bishyire mu bubiko, inzu YANJYE [ubugingo bwarokowe] ibemo ibyo kurya [ibiryo by’umwuka]. Ngaho nimubingeragereshe, niko Uwiteka Nyiringabo avuga, murebe ko ntazabagomerera imigomero yo mu ijuru, nkabasukaho umugisha mukabura aho muwukwiza. Nzahana indyanyi nyibahora, ntizarimbura imyaka yo ku butaka bwanyu, kandi n’umuzabibu wanyu ntuzaragarika imbuto mu murima igihe cyawo kitaragera. Niko Uwiteka Nyiringabo avuga. Kandi amahanga yose azabita abanyamahirwe, kuko muzaba igihugu kinezeza. Niko Uwiteka Nyiringabo avuga” (Malaki 3:8-12).
Kinyarwanda Alamo Literature
Ukeneye ibindi bisobanuro cyangwa inyigisho ku zindi ngingo waba wifuza tugane.
Tony Alamo, World Pastor
Tony Alamo Christian Ministries Worldwide
P. O. Box 2948
Hollywood, CA 90078
Amasengesho akorwa amasaha makumyabiri n’ane n’umurongo ufunguye umunsi wose kubifuza ibindi bisobanuro: (661) 252-5686
Fax (661) 252-4362
Itorero rya Tony Alamo ku isi yose ritanga ahantu ho kuba ufite ibikenewe byose mu buzima ku bantu bose bari muri Leta Zunze Ubumwe za Amerika bifuza mu by’ukuri gukorera Umwami n’umutima wa bo wose, ubugingo,intekerezo n’imbaraga byabo.
Amateraniro aba buri mugoroba saa 8 z’umugoroba. Ku cyumweru ni 3 z’umugoroba & 8 z’umugoroba, ku rusengero rwa Los Angeles.13136 Sierra Hwy., Santa Clarita, CA 91390, +1(661) 251-9424.
Ni Ubuntu mu kujya cyangwa kuva mu materaniro bitangirwa mu mfuruka za Hollywood Blvd. & Highland Ave.,Hollywood,CA, buri munsi saa 6:30 z’umugoroba, ku cyumweru saa 1:30 z’umugoroba &6:30 z’umugoroba.
Buri kuwa Kabiri saa 8 za nimugoroba mu mujyi wa New York no mu bindi bice mu masaha ya ni mugoroba tugira amateraniro, hamagara kuri +1(908) 937-5723 uhabwe ibisobanuro birambuye. NYUMA YA BURI TERANIRO DUSANGIRA IFUNGURO.
Mapemphero amachitika mu Mzinda wa New York Lachiwiri lili lonse nthawi ya 8 Koloko usiku ndi madera ena usiku okhaokha. Chonde imbani foni kuti mumve zambiri: +1 (908) 937-5723. ZAKUDYA ZIMAGAWIDWA PA MAPETO PA MAPEMPHERO ALI WONSE
Saba Igitabo cya Pasitoro Toni Alamo kitwa Mesiya, kikwereka CHRISTO. Uhereye mu Isezerano rya Kera byahishuwe mu buhanuzi bugera kuri 333.
Ba umukozi mu murima isarurirwamo ubugingo, bikore ukwirakwiza inyigisho za Pasitori Tony Alamo.
Inyandiko zacu zose n’ubutumwa bw’amajwi bitangirwa Ubuntu, harimo no kubyohereza mu bwato. Niba hari uhirahiye ashaka kuzikwishyuza, duhamagare kuri +1(661) 252-5686 (ihamagarwa ku buntu).
IYI NYANDIKO IFITE UMUGAMBI W’UKURI W’AGAKIZA (IBYAK 4:12). WIYIJUGUNYA, YIHE UNDI MUNTU.
Ku bari mu bindi bihugu, turabashishikariza gushyira iyi nyandiko mu rurimi rwanyu. Igihe mwongeye kuzisohora, ntimukibagirwe gushyiraho ibijyanye n’iby’ umutungo bwite mu by’ubwenge kandi mu kazandikisha:
© kopirayiti Ugushyingo 1995, 2012, 2013, 2014, 2015 All rights reserved World Pastor Tony Alamo ® kwandikishwa Ugushyingo 1995, 2012, 2013, 2014, 2015
footnotes:
1. Ezek 36:1, 4 return
2. Ezek 37:3, bib Abah return
3. Ezek 37:4-5, aram bib. return
4. Ezek 37:11 return
5. Itang 17:4-16, 22:18, 26:4, 46:3, 48:19, 49:10, Kuva 19:6, 32:10, Zab 22:27, Yes 2:2, Yoh 11:51-52, Ibyak 10:34-35, Fes 1:10, Heb 8:8-12, 1 Pet 2:9-10, Ibyah 5:9, 14:6 n’ibindi byinshi return
6. Yoh 15:1, Rom 11:17, 19, 23, 24, Ibyah 7:4 return
7. 1 Pet 2:9 return
8. Rom. 15:12, 1 Kor. 15:15, 16, Kolo. 2:12, 3:1, 1 Tes. 4:16, Ibyah 20:5-6 return
9. Mat 13:39, Umutwe wa 24, 1 Kor 15:24, Heb 9:26, 1 Pet 4:7 return
10. Fes 2:1, 5, Col 2:13 return
11. Ezek 37:1 return
12. Kub 24:16, 1 Sam 2:3, Yobu 21:22, Zab 32:8, Imig 2:6, 3:20, 9:10, Luka 1:77, Rom 11:33, 1 Kor 1:25, 2:16, 3:19, 2 Kor 4:6 return
13. Zab 44:21, 94:11, Yes 46:9-10, 1 Kor 3:20, 1 Yoh 3:20, Ibyah 21:6, 22:13 return
14. Itang 35:5, Abal 26:16, Yobu 31:23, Yer 32:21, Ezek 32:32, 2 Kor 5:11 return
15. Itang 1:1, Mal 3:6, Ibyak 4:24, 2 Kor 5:11, Heb 13:8 return
16. Zab 5:11, 35:19, Yes 51:11, 61:10, Yoh 16:33, Ibyak 2:28, 20:24, Rom 12:8, 15:13, 2 Kor 8:12 return
17. Itang 22:12, Zab 112:1, Imig 13:13, 14:16, 28:14, 31:30, Umubw 7:18 return
18. Imig 8:36, Ezek 18:2, 4, Ibyah 19:20, 20:10, 14, 15, 21:8 return
19. Itang 2:17, 6:7, 9, 13, Kuva 20:5, 32:33, 34:7, Ezek 3:18, 18:20, Mat 8:12, 22:13, Mar 16:16, Ibyah 2:5, 16, 22-23, 3:3, 20:15 return
20. Yoh 4:35-36, 15:5, 8, 15-16, Ibyah 14:18 return
21. Yes 5:14, 14:9, Luka 16:22-31, Ibyak 7:55-56, Ibyah 4:1-11, 14:10-11, 15:1-4, 20:10, 21:2-5, 10-27, 22:1-5 return
22. Rom 5:1, Fes 2:14, Fili 4:7, Col 3:15, 1 Tes 5:23, 2 Tes 3:16 return
23. Abar 26:11-12, Yoh 14:16, 2 Kor 6:16, 1 Pet 2:5, 1 Yoh 3:24 return
24. Hab 2:4, Mat 17:20, Luka 7:50, Ibyak 20:21, 26:18, Rom 1:17, 3:28, 5:2, 10:17, 11:20, Gal 2:16, 3:11, Fes 2:8, 3:17, Heb 10:38 return
25. Mar 14:24, Yoh 6:53, Ibyak 20:28, Rom 3:25, 5:9, Fes 1:7, 2:13, Kor 1:14, 20, Heb 9:12, 14, 22, 1 Pet 1:18-19, Ibyah 1:5, 5:9 return
26. Heb 10:19-22, 1 Yoh 1:7, Ibyah 1:5, 7:14 return
27. Zab 89:18, Ibyak 3:13-14 return
28. Rom 8:37, 1 Yoh 4:3-4 return
29. Kol 2:10 return
30. Mar 16:15, Luka 14:23 return
31. 2 Abami 20:16, Yes 1:10, Yer 2:4, Ezek 37:4 return
32. Mar 16:16, 2 Tes 2:12 return
Prayer footnotes:
1. Zab 51:5, Rom 3:10-12, 23 return
2. Mat 26:63-64, 27:54, Luka 1:30-33, Yoh 9:35-37, Rom 1:3-4 return
3. Ibyak 4:12, 20:28, Rom 3:25, 1 Yoh 1:7, Ibyah 5:9 return
4. Zab 16:9-10, Mat 28:5-7, Mar 16:9, 12, 14, Yoh 2:19, 21, 10:17-18, 11:25, Ibyak 2:24, 3:15, Rom 8:11, 1 Kor 15:3-7 return
5. Luka 22:69, Mach. 2:25-36, Aheb. 10:12-13 return
6. 1 Kor 3:16, Ibyah 3:20 return
7. Fes 2:13-22, Heb 9:22, 13:12, 20-21, 1 Yoh 1:7, Ibyah 1:5, 7:14 return
8. Mat 26:28, Ibyak 2:21, 4:12, Fes 1:7, Kolo 1:14 return
9. Mat 21:22, Yoh 6:35, 37-40, Rom 10:13 return
10. Heb 11:6 return
11. Yoh 5:14, 8:11, Rom 6:4, 1 Kor 15:10, Ibyah 7:14, 22:14 return
12. Mat 28:18-20, Yoh 3:5, Ibyak 2:38, 19:3-5 return
13. Guteg 4:29, 13:4, 26:16, Yos 1:8, 22:5, 2 Tim 2:15, 3:14-17, Yak 1:22-25, Ibyah 3:18 return


c: text/html

text:
Iryo soko ryuzuye ritwaye miliyoni zirenga 57RWf, baryubakiwe n’uruganda rwa Sima ruzwi ku izina rya CIMERWA, baturanye.
Iryo soko risakaje amabati kandi rifite ibibanza 196 byo gucururizaho.
Abo baturage baturiye uruganda rwa CIMERWA basobanura ko kuva mu mwaka wa 1985, bacururizaga hanze hakaba igihe ibicuruzwa byabo binyagirwa bakabihomberamo; nk’uko Mukangarambe Chantal abisobanura.
Agira ati “Twatangiye ducururiza munsi y’ibiti. Twagiraga ingorane nyinshi iyo imvura yagwaga. Aho twabaga turi twiruka tujya kugama ibicuruzwa ugasanga umuvu wabitwaye ukaba urahombye. Turemera ko tuzatera imbere kuko tutazongera guhura n’ibihombo.”
Mugenzi we witwa Mukabatsinda yungamo avuga ko bashimishijwe no kuba bagiye gucururiza mu isoko risakaye.
Umuyobozi w’uruganda rwa CIMERWA, Bheki Mthembu yavuze ko ashima ubufatanye buranga uruganda n’abaturage , akaba yabijeje ko ubwo bufatanye buzakomeza muri gahunda yo kwiteza imbere.
Agira ati “Nka CIMERWA kimwe mu byifuzo kandi dushyiramo ingufu cyane ni uko tugomba gukora ku buryo dufasha abaturage b’aho turi kugira ngo ubuzima bwabo buhinduke kandi buhinduke bugana aheza.”
Umuyobozi w’Akarere ka Rusizi, Harerimana Frederic yashimiye CIMERWA kuba yarubakiye abo baturage iryo soko.
Akomeza avuga ko ubuyobozi bw’ako karere na bwo bufite gahunda yo kubaka andi masoko aciriritse atanu kugira ngo bifashe abaturage gucururiza ahantu heza.
Agira ati “Muri uyu mwaka tugiye kubaka amasoko arenze atanu. Tubikora kugira ngo abaturage bakorere heza batabangamiwe n’imvura ngo babicuruze ku giciro gito.”
Iryo soko ryubakiwe abaturage baturiye uruganda rwa CIMERWA ryatashywe ku mugaragaro ku itariki ya 08 Nzeli 2017.

robotstxt: allowed

filter: keep


text:
Byagarutsweho ubwo abanyeshuri n’abarimu bo muri iri shuri bari mu cyumweru ngarukamwaka cy’ubushakashatsi (PIASS Scientific Week), cyantagiye kuwa 12 kugeza kuwa 14 Kanama 2016.
Prof Viateur Ndikumana umwe mu bakoze ubushakashatsi ku Itorero ry’Igihugu yavuze ko bari bafite intego yo kureba uburyo bukoreshwa mu gutoza Abanyarwanda n’icyo bufasha abantu mu nzira y’Ubumwe n’Ubwiyunge.
Yavuze ko kimwe mu byo babonye ari uko Itorero ry’Igihugu ari inzira nziza yo guhuza Abanyarwanda no kubatoza kubana neza, ariko hakiri inzitizi y’uko ryibanda ku bakiri bato kandi bize, ugasanga abakuru bangijwe mu mutwe n’amateka mabi u Rwanda rwanyuzemo bo basa n’abirengagijwe.
Ibi ngo bishobora gutera ingaruka zuko abana bamara gutozwa ariko bagera iwabo mu ngo ababyeyi bakabashyiramo indi ngengabitekerezo isibanganya ibyo bigishijwe mu Itorero.
Prof Ndikumana yagize ati “Urubyiruko rwaratubwiye ruti ‘sitwe kibazo kuko sitwe twangiritse mu mitwe, ahubwo bakwiye kubanza gutoza ababyeyi bacu, kuko iyo tuvuye mu itorero batubwira amateka atandukanye n’ayo twigishijwe’, urumva rero bari ya basaza bari hejuru y’imyaka 50 ni bo bakwiye guheraho bajyana mu itorero”.
Ikindi Prof Ndikumana avuga babonye gishobora kubangamira Ubumwe n’Ubwiyunge bw’Abanyarwanda ni uko abantu batagize amahirwe yo kwiga batitabwaho ngo bajyanwe mu itorero.
Ati “Abo twaganiriye turi mu bushakashatsi baratubwiye bati ‘usanga Itorero rijyamo akenshi abantu bize n’abayobozi gusa, ariko sibo baganiriza abana ku ishyiga bari mu ngo zabo, ku buryo n’iyo umuyobozi abwiye abana ikintu bumva ari politike y’ubuyobozi buriho ntibagifata nk’ukuri kuzuye”.
Uyu mushakashatsi asanga abantu bose bakwiye kwitabwaho bakigishwa binyuze mu itorero cyane cyane hibandwa ku bantu bakuru by’umwihariko abataragize amahirwe yo kwiga, kuko aribo bazatanga umusanzu mu kwigisha ukuri.
Ati “Burya inkuru yo ku ishyiga umubyeyi abwiye umwana we ni ingirakamaro cyane, kuko ayifata nk’ukuri kuzuye”.
Nk’uko byagarutsweho ubu bushakashatsi bwakozwe habazwa abantu bo mu turere dutandukanye tw’igihugu kandi b’ingeri zinyuranye bagiye mu Itorero ry’Igihugu, abo mu Nteko y’Ururimi n’Umuco nabo mu Itorero ry’igihugu ubwaryo.
Ikindi kivugwa muri ubu bushakashatsi ni uko Intore zifuza ko abaza kuzigisha inyigisho zitandukanye bazahugurwa ku buryo bwo kwigisha kuko ngo hari abarambirana bitewe n’ubumenyi bita bucye nk’aho umuntu aza akicara imbere y’abantu akabigisha nk’usoma ivanjiri.
Prof Ndikumana avuga kandi ko mu bushakashatsi bwabo babonye hari n’abajya kwigisha mu itorero ry’igihugu ibintu na bo babwiwe, bityo ngo abatozwa bifuje ko byajya biba byiza bigishijwe hari n’umuntu w’umutangabuhamya wabibayemo.
Ati “Ni ukuvuga ngo ikintu cyose kigiye kuvugwa bakazana umuntu wakibayemo. N’ubwo uwigisha yagira ibyo avuga, ariko wa wundi wabibayemo akaza agatanga ubuhamya bw’ibyo yabayemo”.
Byasobanuwe ko ubu bushakashatsi buterekana imibare y’ababajijwe n’ibisubizo batanze kuko hakoreshejwe uburyo butagaragaza ibipimo (qualitaitive method), kandi icyari kigenderewe ari ukumva ibitekerezo by’abaturage ku ngingo runaka.
Umuyobozi Mukuru wa PIASS, Prof. Elysé Musemakweli yavuze ko buri mwaka bagira icyumweru cy’Ubushakashatsi bagamije gusangiza abandi ibyo bamaze igihe bakora kandi bakaba bibanda kuri gahunda zitandukanye zibera mu Rwanda zigamije amajyambere n’imibereho myiza y’abaturage.
Yakomeje avuga ko nyuma yo kungurana ibitekerezo ku bushakashatsi bwose bwakozwe, hazakurikiraho kubumenyekanisha no kubugeza kubo bureba by’umwihariko.
Usibye Itorero ry’Igihugu, izindi gahunda zakozweho ubushakashatsi na PIASS muri uyu mwaka, harimo Ibyiciro by’Ubudehe, Umuganda, Agakiriro, Imihigo, no kuri gahunda yo kugaburira abana ku ishuri ndetse n’uruhare rw’ababyeyi mu kwiyubakira ibyumba by’amashuri.


text:
Ingando ni uburyo bushya bw’ivugabutumwa budasanzwe bumenyerewe mu Rwanda ariko bufasha abazigiyemo kunguka byinshi birimo kungurana ibitekerezo, kubona igihe cyo kwihererana n’Imana no kwidagadura. Hakoreshwa buri gikorwa cyose gikorerwa mu ngando ngo inyigisho zigere kubo zigenewe binyuze mu mikino, mu mirimo y’amaboko ndetse no mu bihe byagenewe kwiga no gusoma Bibiliya.
Ibi ntabwo byashoboka hatabayeho ababihuguriwe niyo mpamvu hashyizweho FORMA Camp akaba ari ingando zigenewe guhugura abakristo bakuze bifuza kuba abayobozi b’ingando za gikristo.
Ingando yo mu rwego rwa Forma camp yabereye mu Kigo cy’urubyiruko n’amahugurwa I Bihembe mu kwezi kwa karindwi kuva kuya 15 kugeza 23; yari yitabiriwe n’abantu mirongo ine na batanu baturutse mu matorero atandukanye yizera kandi akemera Umwami Yesu. Urubyiruko rwayitabiriye rwishimiye ibyo rwahigiye; rugaragaza inyota yo kuzagaruka kubikoresha ruhugura urundi rubyiruko cyane cyane urw’ingimbi. Mu nyigisho bahafatiye; basomye ubutumwa bwiza uko bwanditswe na Yohana, biga gukora ivugabutumwa rishingiye ku mikino ndetse no kuyobora amatsinda mato yo kwiga Bibiliya. Abakurikiranye aya mahugurwa y'ingando batashye bishimye kandi bategerejweho umusaruro ukomeye kuko ibyo bigiye muri iyi ngando bazabyifashisha bateza imbere umurimo w'Imana mu rubyiruko aho basengera kandi bazifashishwa mu gutegura ingando za gikristo zigenerwa urubyiruko rw'ingimbi.
Forma camp, ni imwe mu ngando zitegurwa n’abakozi b’Imana bava mu matorero atandukanye bibumbiye mu mu ihuriro ryitwa 3D Christian Camps; iri huriro ryashinzwe ku bufatanye hagati y’umuryango witwa Inuma y’amahoro n’Itorero Anglikani mu Rwanda/ Diyoseze ya Kigali.


text:
Yanditswe January, 25 2018 at 19:11 PM | 7022 Views
Ministiri wa siporo
n'umuco Uwacu Julienne aratangaza ko ibikorwa byiza n'ishyaka ryo gukorera
igihugu bigenda bigaragara mu Banyarwanda b'ingeri zitandukanye byerekana ko
umuco w'ubutwari ugenda itera intambwe nini. Ibi ngo biterwa n'ingamba zagiye
zifatwa n'ubuyobozi mu kumvisha abaturage isano bafitanye n'igihugu.
Abaturage mu byiciro
bitandukanye, abakuze n'urubyiruko bemeza ko mu mikorere n'imyitwarire
y'Abanyarwanda bo muri iki gihe hari ibigenda bigaragaza ko umuco w'ubutwari
ugenda urushaho kwiyubaka, bagahamya ko uko kwiyubaka gushingiye ku ntwari z'u
Rwanda n'ubuyobozi bw'igihugu.
Mu kiganiro kigamije kugaragaza imyiteguro yo kwizihiza umunsi ngarukamwaka w'intwari uba ku itariki ya 01 Gashyantare, Ministiri wa Siporo n'umuco Uwacu Julienne yasobanuye ko ibikorwa byo kwizihiza uyu munsi ngarukamwaka w'intwari, ubaye ku nshuro ya 24 bigenda bitanga umusaruro. Ibi bigaragarira mu bikorwa by'abantu b'ingeri zitandukanye byerekena ko umuco w'ubutwari ugenda utera intambwe nziza bishingiye ku ngamba Leta yagiye ifata.Yagize ati, ''ingamba zagiye zifatwa mu bihe bitandukanye zatumye Abanyarwanda bumva ku buryo burushijeho isano bafitanye ku gihugu cyabo. Nko kumva ko iki gihugu kiriho kubera Abanyarwanda kandi nta Munyarwanda uruta undi, bafite uburenganzira n'inshingano bingana iyo bigeze mu kubarengera barengerwa kimwe, iyo bigeze mu guhana abanyuranyije n'amategeko bahanwa kimwe, ibyo urabibona.Hari aho tumaze kugera hashimishije''
Kwizighiza umunsi w'intwari bizabanzirizwa n'icyumweru cyahariwe kuzirikana intwari z'igihugu cyatangiye kuri uyu wa 3. Dr. Pierre Damien Habumuremyi, ukuriye urwego rushinzwe intwari z'igihugu, imidari n'impeta by'ishimwe we asobanura ko ari icyumweru kizarangwa n'ibiganiro mu nzego zitandukanye, bikubiyemo ubutumwa bwo gushishikariza Abanyarwanda kwimakaza umuco w'ubutwari.
Hazanaba imikino n'amarushanwa ndetse n'ibiganiro mu bitangazamakuru binyuranye, ariko umunsi nyir'izina uzizihirizwe mu nzego z'ibanze zegereye abaturage.
Abagenzi batega imodoka mu buryo bwa rusange mu mujyi wa Kigali, batangiye kuzigendamo basoma ibitab ...
February 06, 2018 at 13:19 PM Soma inkuru
Minisitiri wa Siporo n'umuco Uwacu Julienne, arizeza ko gahunda y'intore mu biruhuko igihe ...
January 13, 2018 at 22:07 PM Soma inkuru
Ikipe ya Kiyovu Sports ibonye intsinzi ya kabiri muri shampiyona itsinze APR FC igitego 1-0 cya Mous ...
October 27, 2017 at 20:11 PM Soma inkuru
Abafatanyabikorwa bagize uruhare mu mushinga wo kubaka ikibuga cya Cricket mu Rwanda baratangaza ko ...
October 25, 2017 at 17:44 PM Soma inkuru
Abaturage b’Ibihugu bigize umuryango wa Afrika y’Iburasirazuba barasabwa Kwishakamo ibis ...
September 12, 2017 at 16:34 PM Soma inkuru
Mu gusoza inama mpuzamahanga yigaga ku kongerera ubushobozi abagore no kongera umubare wabo mu bireb ...
August 11, 2017 at 16:34 PM Soma inkuru


text:
Imico umugabo yagira igatuma umugore amurambirwa
Mu mibanire y’abashakanye biba bisaba ko urukundo rwabo ruhora ari rushya, rurimo udushya ku buryo buri wese aba yumva yishimiye kuban an’uwo bashakanye iteka.
Nyamara bijya bibaho ko umwe yisanga yaraharutse uwo bashakanye atari uko ari ka gahararo k’igihe gito ahubwo biturutse ku myitwarire y’umwe mu bashakanye. Bamwe bahitamo gukomeza kubana nabo bumva batagikunze umutima wabo utabibakunze abandi bagahitamo gutandukana burundu.
Muri iyi nkuru turareba imyitwarire umugabo ashobora kugira igatuma umugore amuhararuka :
Kutaba umunyakuri : Iyo umugabo atajya aba umunyakuri ku mugabo we. Hari ubwo upfukirana umugore wawe ukamubeshya ukumva ko wamwemeje ndetse ukabigira akamenyero ariko buriya hari ubwo akwihorera yabibonye. Uko ubigira akamenyero niko bibyara umusozi kuri we akazisanga atakigushaka na gato.
Kutamwizera : umugore utagaragarijwe icyizere ageraho akabona ko nta mpamvu yo gukomeza kubana n’umuntu utamwizera. Uko ukuza ingeso yo kutamwizera niko uba ushyira urukuta hagati yawe nawe.
Kutamutega amatwi : Abagabo bamwe bibwira ko abagore aria bantu basuzuguritse badafite icyo bavuze, badashobor akubaha ibitekerezo bizima. Iyo utwaza igitugu umugore wawe wibwira ko aribwo azakubaha, ukamushyiraho iterabwoba icyo gihe uba uri gusenya urugo rwawe. Abagore bose bakenera umuntu ubatega amatwi agaha agaciro ibitekerezo bye biyo utabikurikiza.
Umugabo atajya yita ku mugore we : Ubundi umugabo yari akwiye gukunda umugore, umugore nawe akakira urukundo wamuhaye rukakugarukaho. Utuntu wita ko ari duto ukumva utadukorer aumugore wawe dushobora kumutera kukwanga burundu. Akeneye ko umubwira amagambo meza, ko ari mwiza, ko yambara neza, ko yatetse neza, … iyo ugeze ku rwego utakigira ijambo ryiza ubwira umugore wawe icyo gihe uba uri kwisenyera.
Kumuca inyuma : Kugera aho utekereza guca umugore inyuma ukabishyira mu bikorwa niyo waba wibwira ko atazabimenya biba ari ukwisenyera urugo. Nta mugore wifuza ko umugabo we yamuca inyuma. Biramubabaza cyane bigatuma gatakariza icyizere niyo yakubabarira hari icyizere kiba cyagabanutse kuri wowe.
Ibi bintu uko ari bitanu iyo umugabo abikoze bituma umugore amurambirwa. Ashobor akurambirwa akagenda cyangwa se akahaguma ariko urukundu rwanyu rwamaze kwangirika nta rukundo akigufitiye.
Gracieuse Uwadata


text:
Korali Shalom ya ADEPR Nyarugenge yakoze igitaramo gikomeye ku Kacyiru inatangaza italiki ndakuka y’igitaramo muri Convetion Center -VIDEO
Yanditswe na
10 July 2018 saa 09:45'
Ku cyumweru cyo kuwa 08 Nyakanga 2018 abakristo bo kw’itorero rya ADEPR Paruwasi ya Kacyiru ubwo barimo basoza igiterane cyari cyihamaze icyumweru kihabera cyiswe "Integuza Week " biriranywe na korali Shalom ya ADEPR Nyarugenge bagirana ibihe byiza mu ndirimbo n’ijambo ry’Imana aho amateraniro yarangiye maze nyuma ya saasita hakaba igitaramo gikomeye .
Muri uru rugendo korali Shalom ya ADEPR Nayrugenge yakoreye muri Paruwasi ya Kacyiru yagiranye ibihe byiza n’abakristo baho kuva mu materaniro ya mugitondo maze nyuma ya saasita bakora igitaramo cy’imbaturamugabo.
REBA IJAMBO RY’IMANA RIGISHIJWE NA REV.KAYIRANGA THEOPHILE AHA KU KACYIRU:
Mu materaniro ya Mugotondo umushumba wa ADEPR Paruwasi ya Nyarugenge bwana Rev.Kaiyiranga Theophile wari wazanye na Shalom yabiwirije ijambo ry’Imana rivuga uburyo isezerano ry’Imana rinyura mu bikomeye ariko rigasohora .
Korali Shalom ya ADEPR Nyarugenge mu bikorwa byose irimo ikora muri iyi minsi bijyanye n’umurimo w’Imana iri kubifatanya no gukaza imyiteguro y’igitaramo gikomeye igiye gukorera muri Kigali Convention Centre aho bazaba bamurika Album yabo nshya y’indirimbo z’amashusho ndetse banafata amashusho y’indi Album yabo barimo bategura doreko bavuzeko batazongera gukora indirimbo mu buryo bw’amajwi gusa ko ahubwo yaba Audio ndetse na Video bizajya biba bifashe kuburyo buri Full Live.
REBA IBIHE BIDASANWE KORALI SHALOM YAGIRANYE N’ABO KU KACYIRU:
Iki gitaramo cya Shalom muri Kigali Convetion Center amatariki cyagombaga kuberaho yarahindutse ,Menya impamvu y’izi mpinduka:
Bwana Bwanakweli Richard umuyobozi wa korali Shalom nyuma y’iki gitaramo bakoreye ku Kacyiru yabajijwe na IYOBOKAMANA.COM aho imyiteguro y’igitaramo cyo muri Kigali Convetion Center igeze maze adusubiza muri aya magambo ati :"Mu by’ukuri twiteguye neza cyane ,ubu turi gusenga no gukora ama Repetition ubutitsa kuko turifuza ko tuzaha abantu ibintu bifatika ,biteguye neza kandi byuje umwimerere yaba mu majwi ,mumuziki ndetse no mu mitegurire .
Uuyu muyobozi yakomeje avugako mu rwego rwo kurushaho kwitegura neza ,amataliki iki gitaramo cyari kizwi ko kizaberaho yarahindutse ati :"Uubundi mbere abantu bari baziko igitaramo cyacu kizaba kuwa 22 uku kwezi kwa Nyakanga 2018 ariko twarakimuye tugishyira mu kwezi gukurikiyeho kuwa 12 Kanama 2018 n’ubundi nkuko bisanzwe kizabera muri Kigali Convetion Center birumvikana ko impamvu z’impinduka nkuko nabivuze haruguru arukugirango tunoze imyiteguro kuko azba ari igitaramo kiri kurwego rwo hejuru ".
Italiki ndakuka y’igitaramo cya Korali Shalom muri Convetion Center yashyizwe hanze
Tariki 5 Ugushyingo 2017 ni bwo korali Shalom yakoze igitaramo “Yesu Turagukurikiye Live Concert” cyo kubyina intsinzi y’ikaruvali, ihabonera isomo rikomeye dore ko cyitabiriwe ku rwego rwo hejuru. Ni igitaramo aba baririmbyi bari batumiyemo Dominic na Alex Dusabe. Ni igitaramo cyaranzwe n’umuziki w’umwimerere, mu majwi agororotse, abantu bose bakitabiriye basabana n’Imana babyina intsinzi y’ikaruvari. Ni igitaramo cyitabiriwe cyane, bamwe basubirayo babuze aho bicara n’aho bahagarara, bituma korali Shalom ifata umwanzuro wo kuzashaka ahantu hagutse mu gitaramo kindi izakora. Ni ko bigenze koko, ubu korali Shalom igiye gukorera igitaramo muri Kigali Convention Centre.
Korali Shalom yashinzwe mu mwaka wa 1986 itangira ari korali y’abana bato. Icyo gihe muri ADEPR Nyarugenge hari korali nkuru imwe ariyo Hoziyana. Mu mpera z’uyu mwaka wa 2016, Korali Shalom yamuritse umuzingo wa mbere w’indirimbo z’amajwi n’amashusho. Iyi korali igitangira yitwaga korali Umunezero ikaba yari igizwe n’abana bato. Mu 1986, ubwo abari bayigize bari bafite imyaka iri hagati ya 15-17 yaje kuba korali y’urubyiruko, icyo gihe mu Gakinjiro haza indi korali yitwaga korali Cyahafi kuri ubu yitwa Baraka ari nayo yahise iba iya kabiri. Mu 1990 baje kwemererwa n’itorero ryabo kwitwa izina, bahita biyitwa Shalom choir.
REBA VIDEO Y’INDIRIMBO NYABIHANGA YA KORALI SHALOM IMWE MUZIZAMURIKWA MURI IKI GITARAMO:


text:
Tiwonge Munthali, Nyampinga w’Umuco mu gihugu cya Malawi, aherutse kwamburwa iri kamba n’abashinzwe gutegura iri rushanwa muri iki gihugu ashinjwa imyitwarire mibi, ariko we yanze kuva ku izima yanga ko hagira umukobwa umusimbura.
Tiwonge Munthali yahawe ikamba rya Nyampinga w’umuco [Miss Heritage] 2016, kuwa Gatanu tariki ya 3 Gashyantare 2017 byaje gutangazwa ko aryambuwe ku mpamvu abategura Miss Malawi batasobanuye neza gusa ‘bemeje ko agomba gusimburwa n’undi mukobwa ufite indangagaciro nziza’.
Uyu Nyampinga akimara kubona iri tangazo rimwambura ikamba yavuze ko atigeze amenyeshwa impamvu nyamukuru zatumye aryamburwa ndetse ngo ntiyasobanuriwe ibyaha n’amakosa ashinjwa ku buryo yafashe umwanzuro wo kuzagumana ikamba.
Mu kiganiro yagiranye n’ikinyamakuru Nyasa Times, Tiwonge Munthali yemeje ko agifite ikamba mu rugo ndetse ngo yiteguye kuzaserukira Malawi muri Miss Heritage Global izaba muri Gashyantare 2017.
Yagize ati “Amategeko avuga ko Nyampinga yamburwa ikamba iyo atwite cyangwa iyo yijanditse mu bintu bitamuhesha agaciro. Muri ibyo bibiri nta na kimwe nakoze […] Ndakomeza nitegure kujya muri Gallagar, Midland muri Afurika y’Epfo.”
Aya marushanwa ya Nyampinga w’Umuco azaba kuwa 18 Gashyantare 2017, abere ahitwa Gallagher Estate, i Midrand, Johannesburg ho muri Afurika y’Epfo. Muri Miss Heritage Global u Rwanda ruzahagararirwa na Mutoni Jane wabaye Nyampinga w’Umuco muri Miss Rwanda ya 2016


text:
Urukerereza ni itorero ndangamuco ry’Igihugu ryashinzwe mu mwaka wa 1974. Ntiryari rimenyerewe mu bitaramo byaryo bwite, ahanini ryitabiraga ibirori byo ku rwego rw’igihugu no gusakaza umuco w’u Rwanda mu mahanga.
Mu kiganiro na Karekezi Justin uyobora Team Production iri gutegura iki gitaramo ari na yo yatumiye aba bahanzi, yavuze ko ibintu byose biri mu buryo kandi ari ishema rikomeye kubakira, yungamo ati hazabera “Umutingito” nk’uko urubyiruko rukunze kubivuga mu bitaramo nk’ibi.
Yavuze ko ari iby’igiciro cyinshi kongera kubona abatoza nka Muyango uzwi cyane mu mateka y’umuco yateje imbere mu rubyiruko rw’abana b’Abanyarwanda bavukiye n’abakuriye mu mahanga by’umwihariko mu Bubiligi aho yabaye mbere yo gutangira gutoza Urukerereza ndetse na mugenzi we bafatanya, Mariya Yohani.
Ati “Abantu bishimiye kongera kubababona bakikijwe n’intore n’ababyinnyi batoza babereye u Rwanda hano mu Bubiligi.”
Yakomeje avuga ko nubwo ubusanzwe bajyaga bakira abahanzi bake kuri ubu bakaba bazakira Itorero Urukerereza rigizwe n’umubare munini w’ababyinnyi n’abaririmbyi, kuri ubu hateguwe ahantu hagutse hazatuma bisanzura ndetse n’abitabiriye bakaryoherwa.
Ati “Ubusanzwe aho dukorera hari ibyumba byakira ibitaramo byinshi bitandukanye, ubu twafashe ikijyanye no kwakira abantu benshi kandi n’urubyiniro rw’urukerereza rwizwe neza, abantu bazaba bafite ibyicaro byabo bakirwa ku buryo bushimishije kandi bwizweho, urabizi ko Abanyarwanda ari abasirimu ntabwo bazatuveba.”
Karekezi yakomeje avuga ko yishimiye cyane ubufatanye na RwandAir kuko yateye inkunga ikomeye iki gikorwa cyo guhagurutsa Itorero ry’Igihugu rigiye gusesekara mu Bubiligi nyuma y’igihe kirekire.
Iri torero rizataramira mu Bubiligi mu gitaramo rizahuriramo n’umuhanzi Yvan Buravan na we uri mu bakora umuziki bakibyiruka ukundwa na benshi muri iki gihe.
Igitaramo cy’Itorero Urukerereza giteganyijwe ku itariki ya 13 Nyakanga 2018 ahitwa Birmingham Palace, 112-B muri Komine ya Anderlecht iherereye mu Murwa Mukuru w’u Bubiligi, Bruxelles. Igiciro cyo kwinjira ni 20€ ku bantu bazagura amatike mbere y’umunsi w’igitaramo.


text:
Umuhango wo gufungura icyo cyumba kiri mu nyubako y’Inteko Ishinga Amategeko y’u Rwanda, wabaye kuri uyu wa 13 Ukuboza 2017.
Hon. Tito Rutaremara wari kumwe n’abasirikare 600 ba RPF bari muri CND yahoze ari Inteko Ishinga Amategeko muri 1994, yavuze ko ubundi iriya nzu ntawuyinjiyemo wakagombye kuyigiriramo ibibazo.
Yagize ati “Iyi nzu ni nk’urugo rw’Umunyarwanda rwa kera, bivuze ko urujemo yagombaga kubona umutekano, n’inyamaswa yaruzagamo ntiyagombaga kwicwa. Iyi nzu rero yasobanuraga umutekano k’uyijemo wese gusa si ko byagenze”.
Yasobanuraga ko mu gihe cya Jenoside, ubwo bari muri CND, ingabo za Leta yari iriho zaharashe guhera ku ya 6 Mata 1994, biba ngombwa ko bitabara ndetse bakajya no gutabara abicwaga bazira ubusa.
Yagize ati “Ubundi iyo urimo guharanira impinduka ntiwizera abayobozi ahubwo wizera abaturage kuko ari bo uba ugomba kuzakorana nabo. Ni na ryo somo rikomeye rijyanye no gushaka impinduka kuko utaba uzi ibyo abayobozi bashobora gukora umwanya uwo ari wo wose.”
Yongeraho ko ubundi icyari kigamijwe byari ibiganiro byerekezaga ku gusaranganya ubutegetsi n’ubwo Leta yari iriho itabishakaga.
Ati “Muri iryo saranganya, Habyarimana yagombaga kuba n’ubundi Perezida, Minisitiri w’Intebe akava muri MDR, naho FPR ikagira Minisitiri w’Intebe wungirije, abaminisitiri batandatu ndetse n’abadepite 11”
“Ingabo na zo zagombaga kuvangwa, mu ba Ofisiye bakuru amasezerano yavugaga ko bagombaga kuba bangana ku mpande zombi. Mu basirikare bato FPR yagombaga kugira 40% naho aba Leta bakaba 60%”.
Ibi ngo bikaba ari bimwe mu byari bikubiye mu masezerano ya Arusha muri Tanzaniya, yabaye mu 1992 hagati ya FPR na Leta ya Habyarimana, gusa ntiyashyizwe mu bikorwa.
Hon Rutaremara avuga kandi ko Inkotanyi zari zifite imbaraga no kwihangana byagombaga kuzifasha kugarura ubumwe bw’Abanyarwanda bari bacitsemo ibice bityo n’igihugu kigasubirana, ari na byo byatumye zitsinda urugamba.
Iyi nyubako yahoze yitwa CND niyo yakiriwemo abasirikare 600 ba batayo ya gatatu bari bagize ingabo za RPF-Inkotanyi n’abandi banyapolitiki bari baje mu rwego rwo gushyira mu bikorwa amasezerano ya Arusha mbere gato y’uko Jenoside yakorewe Abatutsi mu 1994 itangira.
Bimwe mu bigize iyi ngoro harimo ibyumba icyenda bigaragaza uko urugamba rwo guhagarika Jenoside rwagenze, kuva ku masezerano ya Arusha yo mu 1993 kugeza habayeho Guverinoma y’Ubumwe y’Abanyarwanda tariki 19 Nyakanga1994.
Ibitekerezo ( 2 )
ndishimye kuko nkatwe tukiribato tuzigabyinci kumateka yaranze urwandarwacu muri 1994 tunamenye nuko tugomba kwitwara duharanira amahoro
Nibyiza cyane kuko bitumye bamwe mubana babanyarwanda bazamenya neza aho igihugu cyakuwe naho kigeze.bityo bizatuma barushaho gukunda igihugu cyabo.


text:
Ingufu zikenerwa muri EAC ziracyari nkeya cyane
Abayobozi batandukanye bo mu muryango wa Afurika y’Iburasirazuba (EAC) bemeza ko ingufu zikenerwa ahantu hatandukanye zikiri nkeya cyane kuko zitarenga Megawatts 4000.
Byavugiwe mu nama mpuzamahanga y’ iminsi itatu ibera i Kigali yatangiye kuri uyu wa 19 Werurwe 2018, ikaba igamije kwiga ku buryo ibihugu by’akarere ka Afurika y’Iburasirazuba byabona ingufu zihagije zikoreshwa ku buryo burambye kandi budahenze.
Hon. Christophe Bazivamo wari uhagarariye EAC muri iyo nama, yavuze ko uyu muryango ufite ingufu nkeya cyane, bityo n’abaturage ntizibagereho uko bikwiye.
Yagize ati “Ingufu ziboneka muri rusange muri EAC zaba izikomoka ku mazi, izuba n’amashyuza ziracyari nke cyane kuko zitarenga Megawatts 4000. Ibyo bigatuma umuturage ku mwaka abona KW 136 gusa mu gihe uwo mu bihugu biteye imbere abona KW ziri hagati ya 3000 na 7000”.
Akomeza avuga ko ikindi kibazo ari uko n’izo ngufu nke ziboneka zidakoreshwa neza kugira ngo zigere ku baturage, gusa ngo hari ikirimo gukorwa ngo bikemuke.
Ati “Uburyo bwo gutwara umuriro na bwo ntiburatera imbere. Usanga hamwe insinga zishaje cyangwa nta n’izihari ntugere ku baturage neza. Icyakora abakuru b’ibihugu bya EAC barateranye bemeza isaranganywa ry’umuriro, hakaba harimo kubakwa imiyoboro mishya ihuza ibihugu”.
Ibyo ngo bizaba igisubizo kirambye kuko igihugu gifite umuriro mwinshi kizajya kiwugurisha ku bifite muke ndetse ngo hazabaho no gushyira hamwe imbaraga mu kuwongera.
Umunyamabanga wa Leta muri Minisiteri y’ibikorwa remezo ushinzwe ingufu, Kamayirese Germaine, avuga ko ikindi gikenewe ari ishoramari mu ngufu.
Ati “Icyo turimo dukora ni ugukangurira abashoramari n’abandi bafite amafaranga gufatanya na za Leta ngo bayashyiremo ari menshi kugira ngo twihutishe ikwirakwizwa ry’ingufu. Ni kimwe mu bisubizo by’ingufu zidahagije”.
Yongeraho ko aho ingufu z’amashanyarazi zigeze ubuzima bw’abaturage buhinduka, byagera ku nganda ho ngo bikaba akarusho, agatanga urugero ku Rwanda.
Tareq Emtairah, umuyobozi ushinzwe ingufu mu Ishami ry’Umuryango w’Abibumbye rishinzwe iterambere ry’inganda (UNIDO), avuga ko kuba ibihugu bya EAC byishyize hamwe mu gukemura ikibazo cy’ingufu ari ikintu cy’ingenzi.
Avuga kandi ko UNIDO izakomeza gutera inkunga EAC kugira ngo inganda zibone ingufu zihagije bityo n’iterambere ryihute.
Ibitekerezo ( 1 )
DI KAGUGU UMURENGE.CYINYINYA AKARERE .GASABO DABASHIMIRA AMAKURUMEZA MUTUJYEZAHO IMANA IGIBAHA UMUGISHA


text:
Nyuma y’igihe cy’amezi 6 bamaze biga umwuga w’ubudozi mu kigo cy’urubyiruko cya Kabaya, abasore n’inkumi bagera kuri 25 babonye impamyabumenyi. Igishimishije nuko bahise bibumbira muri koperative y’ubudozi kuburyo ubu bafite konti muri banki mu rwego rwo kugira ubuzima bufite intego.
Urubyiruko rwishimiye uburyo ubuyobozi bw’akarere bubahora hafi kuburyo amasomo yose bahawe bayaboneye ubuntu.
Umwe mu bahuguye uru rubyiruko ku bufatanye bwa Technoserve na MYICT Bwana Ngaruyubumwe Donatien yabashimiye umuhati bagize kugirango babone icyerekezo cy’ubuzima, abashishikariza kuba inyangamugayo bakirinda gutega amaboko ahubwo bakarangwa n’ubutore mu kwigisha abandi kugera ku buzima bufite vision.
Maniriho Gilbert ni umwe mu babonye seritifika. Yivugiye ko kubera ubumenyi avanye muri iki kigo yemeye ko aho kubaza abandi icyo bakumariye ahubwo wagaragaza icyo wabamariye n’icyo wimariye
Umukozi w’akarere ufite urubyiruko, siporo n’umuco mu nshingano ze Twayigize Ose yasobanuriye urubyiruko uburyo Leta y’Ubumwe bw’Abanyarwanda yitaye ku Rwanda rw’ejo irushakira ejo heza. Yabawiye ko kuba ari imfura z’iki kigo bahawe byinshi bakaba banasabwa byinshi.
Yabasabye kuzitangira barumuna babo ndetse n’abakuru bazaza babagana bakabaha ku bumenyi bavomye muri iki kigo. Yasabye ababyeyi kugira uruhare rugaragara mu kugifata neza bagicungira umutekano kuko ngo aho ujishe igisabo ntuhatera ibuye.
Umunyamabanga nshingwabikorwa w’umurenge wa Kabaya Mupenzi Esdras niwe wahagarariye umuyobozi w’Akarere wari utegerejwe muri uyu muhango. Yibukije urubyiruko kwirinda gutega amaboko kandi aribo mbaraga z’igihugu. Ibi yabibasabye agira ati kibe ikizira gusaba kuko akaboko gasaba gahora kari hasi y’agatanga, kandi ko akaboko gahora kagutamika ubutitsa gashobora no kukuniga ukemera.
Imfura z’iki kigo zasabwe kukibera ba amasaderi beza kikarusaho kumenyekana no kugirira benshi akamaro. Ikigo cy’urubyiruko cya Kabaya gifasha urubyiruko mu mahugurwa anyuranye nko kwiga imishinga, gahunda ya hanga umurimo , gutanga ubujyanama mu buzima bw’imyororokere, kurwanya ibiyobyabwenge n’ubuzererezi.
Ikigo cyatangiye gukora muri 2013 kikaba kimaze kugera ku musaruro ushimishije. Mu gihe kiri imbere kizatanga izindi serivisi zijyanye n’ubuzima nko kwipimisha ubwandu bw’agakoko gatera SIDA. Ndetse ubuyobozi bwa police bwasabwe ko hakwigwa uburyo cyazigishirizwamo amategeko y’umuhanda. Hateganijwe kandi ko haziyongeramo n’indi myuga inyuranye nko kwiga gusudura, gukora amazi, ubwubatsi n’ubundi bugeni.
Nshimyumuremyi Jean Pierre/PRO Ngororero District


text:
Inkomoko y’imvugo “Yagiye kwangara”
Uyu mugani, bawuca iyo bumvise umuntu yikuye mu bususuruke (ahantu heza) akajya guhobagizwa n’akaga (kumera nabi abyiteye) imihanda yose; nibwo bavuga, ngo “Yagiye kwangara!” Wakomotse kuri Nyiramataza muka Rukali; ahasaga umwaka wa 1400. Yikuye mu bususuruke yicyura kwa Ngara, amaze kugerayo hamuhindukira inka y’inkungu (hamumerera nabi cyane); atangira guhobagizwa n’umuruho (kubaho nabi).
Mibambwe Sekarongoro uwo bitaga Maboko atanga ataziganya, Rugabishabirenge, yari afite umugaragu we akitwa Rukali, akaba umutware w’Insanga. Yari yaramutonesheje by’akadasohoka (birenze urugero). Rukali uwo yari afite umugore umwe rukumbi witwa Nyiramataza, yaramugize inkundwakazi bitavugwa, arahira kutazamuharika.
Yari afite n’ingo nyinshi mu Turere yagabiwe na Sekarongoro, zose zikagengwa na Nyiramataza. Urugo rumwe rwari i Rugobagoba na Bugaba hafi ya Kamonyi, urundi ruri i Buguli na Bugoba i Rukoma na Ngamba, urwa gatatu ruri i Bugaragara na Shyorongi rya Bumbogo bwa Huro, urundi ruri i Zoko na Mugina mu Buyaga bwa Byumba; hakaba n’urw’i Ntebe na Rukara mu Buganza bwa ruguru. (Imisozi yo hagati y’izo ngo yatwaraga Rukali, kuva i Rugobagoba kugeza i Ntebe; yose ikayoboka Nyiramataza).
Nuko Nyiramataza abumba ibya Rukali byose, arakira aradabagira, umurengwe uramusaguka, bituma inshuti z’umugabo we, n’abavandimwe ndetse n’abagaragu be bamubaza, bati “Ariko ko ureba uko ubukire bwawe bungana, igituma Nyiramataza yakwihariye muri bwo ni iki ?” Arabasubiza ati “Sinziharikira umugore, nzamutunga wenyine!” Bakurayo amaso, bati “Si gusa yaramuroze!” Ibyo bamubwiye biherereye, agahita ajya kubibwira umugore we.
Biba bityo, imyaka irahita indi irataha. Bukeye hakaba umugabo witwa Ngara, atuye i Gahini na Rukara, azindukira i Ntebe kwa Rukali; ubwo ni ho Nyiramataza yari ari, asanga Rukali yaragiye i Nduga mu rugo rw’i Rugobagoba. Aravunyisha, bamubwira ko Rukali adahari, ati “Nimumbwirire umugore we aze mumutumeho.”
Bashyikirije Nyiramataza ubutumwa, ati “Nimumubwire aze.”
Ngara araza bararamukanya, baraganira bishyira kera. Ngara uwo ngo yari inganirizi kabuhariwe, agasetsa agati kagaturika akandi kakamera. Aganiriza Nyiramataza, asigaho no kumuganirira, aramunyura (aramushimisha) amuzinutsa9amibagiza) umugabo we. Kuva ubwo baruzura baba agati k’inkubirane.
Bukeye Rukali akubuka i Rugobagoba mu Nduga, asubira i Ntebe mu Buganza. Ageze iwe Nyiramataza ntiyamwikoza, akamureba nk’icyo imbwa ihaze. Uko baganiriye akamwimyoza kuko umushyikirano wa Ngara wari waramumuhugije, aho kumwishimira akimyoza.
Rubanda rero batangira kubihwihwisa bigera kuri Ngara. Amaze kumenya ko Nyiramataza yirozonga umugabo we aramugenderera. Binikiza ikiganiro, kimaze kunoga Ngara aramubaza, ati “Mbese waje nkakwicyurira ukabisa Rukali?” Biba nko korosora uwabyukaga! Nyiramataza ati “Ahubwo unkuye mu isoni, n’ubundi sinkwiye, gutungwa na kiriya gihondogoro!” Baherako barashembekeranya inama iranoga. Nyitamataza arara ataraye, mu gitondo asezera kuri Rukali, ati “Urabeho ngurwo urugo rwawe.” Aramwimura yigira kwa Ngara!
Agezeyo amusangana abagore batatu, ababamo uwa kane. Ngara aramuharara, by’amareshyamugeni. Iminsi y’ubuki imaze gushira atanga ibihe byo gutaha mu ngo ze zose. Nyiramataza abonye iminsi irenze icumi ataramugeraho, ararakara kubera akamenyero ko kwa Rukali yari yarihariye. Birashyira aratahirwa. Ngara atungutse umugore umukubise amaso atera hejuru ati “Ntabwo nashobora gutungwa n’umugabo uraraguza.” Ngara afata ubushungu (ararakara) ahamagaza ingobyi bayisasamo igisura (cyari ikimenyetso cy’umugore usenzwe n’ubusambanyi) bananguriramo Nyiramataza baraheka bamujyana iwabo, asendwa atyo umukiro we ugenda nka nyomberi.
Nuko Nyiramataza amaze gusendwa umuruho uramwokama, aratindahara karahava atangira guhobagira imihanda yose rubanda bakamushungera bamuba urw’amenyo, bati “Reka abone niwe wikuye mu bususuruke, ngo aha agiye kwa Ngara!” Kuva ubwo rero n’undi wese witesheje ubususuruke abitewe n’umurengwe, akajya kurindagira azerera, bakavuga, bati “Yagiye kwangara (kwa Ngara) aka Nyiramataza.”
Kujya kwangara = guhobagira cyangwa guhobagizwa n’umuruho.
Hifashishijwe igitabo cy’ibirari by’insigamigani, icapwa rya Gatatu


text:
UMUCO NYARWANDA NK’UMURAGE WAGABYE AMASHAMI Y’UBUPFURA MUGUFATANYA CYANE CYANE MU BIKORWA BY’IMENA.
Kuva taliki ya 31/05/2014 habaho igikorwa cy’intangarugero mu rwego rwo gushakira amahoro abanyarwanda, ubwo abari abasikare ba FDLR biyemezaga kurambika intwaro hasi kubushake kugirango batange inda ya bukuru imbere y’ amahanga, berere imbuto y’ amahoro k’umwicanyi wabo w’ igihe kirekire cyane cyane muri RDC, guhera icyo igihe abo bashyize intwaro hasi n’imiryango yabo bakajyanwa mu makambi (WALUNGU, K ANYABAYONGA na KISANGANI) urugamba rw’ imibereho yabo ya buri munsi rwakomeje kubabera inzira y’ umusaraba kuko umwanzi w’amahoro ntiyigeze abaha agahenge ahubwo urugamba rwakomeje kuribo kubundi buryo bukakaye.
http://aferwar-duterimbere.org/?p=469
Mwibuke ibyabaye i Kanyabayonga taliki ya 25/08/2015. Hakurikijweho nkwicishwa inzara n’ inyota , kutavurwa, kongeraho n’umwanda kugirango hapfe benshi, n’abacitse kwicmu bacike intege bishore mu kanwa k’ intare ihora yasamye. Ubu i Kisangani bamaze imyaka ibiri irenga nta burezi buzwi bukorerwa abana ariko kubera umuco w’ubufatanye uturuka kuburere, abana babona uburezi bw’ibanze guhera mu kiburamwaka kugeza mu mwaka wagatandatu wa mashuri abanza. Nta burere bubi bwabameneramo kuko ababyeyi bababereye maso n’ubwo babaho muburyo bubabangamiye (Block imwe ibamo hagati y’imiryango irindwi cg icumi ugasangamo abantu 40 kugeza kuli 50 kandi babana neza mu bupfura bwakomeje kubaranga ndetse no gufashanya).
Muri ubwo buzima budakwiye kandi budashobotse, inshingano z’ababyeyi zikubye inshuro nyinshi cyane, ijisho ryabo rirushaho kureba kure cyane, mukubumbatira wa muco w’ ubupfura bwa Kinyarwanda ngo no mugihe cya NOWA abantu barashakanaga kandi izo ntama z’ uwiteka gusenga niyo ntwaro babanzaga imbere.
Ubu kwikiranura n’ Imana bafata amasakramentu yangombwa bari baravukijwe nk’ abakristu biri mubyo Imana yahabahereye. Taliki ya 06/11/2016 mu nkambi ya Kisangani habatijwe abana 41, hasezeranye imbere y’ Umusaserudoti imiryango 10 yari isanzwe ibana n’undi muryango wa cumi n’umwe w’umusore n’inkumi (aribo EMMANUEL NA ALINE), imbere y’Imana n’imbere y’ababyeyi aribyo guhesha ishema ababyeyi.
Ryari isomo kubabakurikira babagwa muntege bakabona ishusho nyiganano y’ubukwe nyarwanda uko bwagendaga; uko imisango yakurikiranaga nkuko byahoze kera mu Rwanda. Kuri uyu munsi rero agahinda ko kumitima ntikagombaga guherana abantu, mubukwe abantu birengagije byinshi bacya mu maso, ababyeyi baza bateze urugori kuko ari nako bitwa iwacu i Rwanda (abategarugori).
Abategarugori buri wese ahereye kucyo azi n’icyo yashobora bashyizeho buri wese umuganda kugirango ubukwe butangire kandi buhumuze amahoro kandi bugaragaremo n’isomo ku rubyiruko aho abenshi muri uru rubyiruko bapfushije ababyeyi babo kubera imyaka bamaze mu ntambara z’urudaca mu nzitane z’amashyamba ya Congo. Mu rubyiruko abenshi ni imfubyi, ariko mubupfura ababyeyi bakiriho muri rusange biyemeje kuba ababyeyi b’abana bose bahari batarobanuye kuko buri mfubyi bazi icyayigize yo.
INZIRA IMWE RUKUMBI IGANA KUMUNEZERO. HAHIRWA ABASANGIRA UMUBABARO BAKIRINDA KUBABAZANYA. IBI TWABYIFURIZA ABANYARWANDA BATATANIYE ISHYANGA KUBWAYA MATINDI Y’AMATAGE TUZIRANYEHO. MUJYE MUDUSABIRA NATWE TURABAZIRIKANA “UHORAHO ATURI HAFI”
Chantal NYIRANEZA
Duterimbere-media


text:
Bibiliya ivuga iki ku ivanguramoko, kwikanyiza no kurenganya ubundi bwoko?
Ikibazo: Bibiliya ivuga iki ku ivanguramoko, kwikanyiza no kurenganya ubundi bwoko?
Igisubizo: Mbere yuko dutangira gusubiza iki kibazo, tubanze twerure: hari ubwoko bumwe gusa, Muntu. Abazungu, abirabura, abahinde, abashinwa, abayahudi, ayo yose ubundi si amoko. Ahubwo, ni ibice bitandukanye bigize inyokomuntu. Abantu bose bateye kimwe (nubwo hari udutandukanyirizo dukeya). Ikindi cya ngombwa nanone ni ukwibuka ko twese twaremwe mu ishusho imwe yo gusa n'Imana (Intangiriro 1:26-27). Ikindi, Imana yakunze abari mu isi cyane, bituma itanga Umwana wayo w'ikinege kugira ngo adupfire (Yohana 3:16). 'Abari mu isi' bivuga amoko yose.
Imana ntirobanura cyangwa ngo ikundwakaze bamwe kurusha abandi (Gutegeka 10:17, Ibyakozwe 10:34, Abaroma 2:11, Abefeso 6:9); natwe rero twagombye kubyirinda. Yakobo 2:4 havuga ko abagaragaza ivangura baba ari 'abacamanza batekereza ibidakwiriye'. Ahubwo twakwiye gukunda bagenzi bacu nk'uko twikunda (Yakobo 2:8). Mu Isezerano rya Kera, Imana yagabanyije abantu mu 'moko' abiri: Abisirayeli n'Abapagani. Impamvu nuko Imana yashakaga guhindura Isirayeli abatambyi b'amahanga yose. Siko Abisirayeli babifashe ariko, kuko bo buzuye ubwibone batangira kunena abanyamahanga. Ibyo byakuweho na Yesu Kristo, ubwo yakuragaho urwo rukuta rwo kunenana (Abefeso 2:14). Ivanguramoko, uko ryaba rikozwe kose, ryaba ari ukurenganya cyangwa kwikanyiza, ni icyasha gikomeye ku murimo Yesu yakoreye ku musaraba.
Yesu adutegeka gukundana nkuko nawe yadukunze (Yohana 13:34). Iyo Imana iza kuba ivangura, natwe ubwo twari kugenza dutyo. Muri Matayo 25, Yesu ahishura ko icyo dukoreye umwe muri twe (uwari we wese), tuba tugikoreye Yesu. Iyo tugize uwari we wese dukandamiza, tuba dukandamije ishusho y'Imana; tuba tubabaza uwo Imana ikunda kandi Yesu yapfiriye.
Ivanguramoko, mu buryo cyangwa ubukare ubwari bwo bwose byakorwamo, ni icyorezo cyaritse muri iyi si yacu kuva kera cyane. Abakorerwa iryo vangura nabo ariko bagomba kwibuka ko bagomba kubabarira. Abefeso 4:32 haravuga ngo: 'mugirirane neza, mugirirane imbabazi, mubabarirane ibyaha nk'uko Imana yabababaririye muri Kristo'. Biroroshye kuvuga ko abavangura amoko badakwiye kubabarirwa, ariko ni ukwibuka ko nta numwe muri twe wari ukwiye kubabarirwa n'Imana, ariko iratubabarira. Hanyuma abavangura amoko bose, bagomba kwihana. 'Kandi ntimuhe ibyaha ingingo zanyu kuba intwaro zo gukiranirwa, ahubwo mwitange mwihe Imana nk'abazuke, n'ingingo zanyu muzihe Imana kuba intwaro zo gukiranuka' (Abaroma 6:13).
Isengesho ryacu nuko hose biba nkuko Abagalatiya 6:28 havuga 'none ntihakiriho Umuyuda cyangwa Umugiriki, ntihakiriho imbata cyangwa uw'umudendezo, ntihakiriho umugabo cyangwa umugore, kuko mwese muri umwe muri Kristo Yesu'.
English
Bibiliya ivuga iki ku ivanguramoko, kwikanyiza no kurenganya ubundi bwoko?


text:
Nyaruguru : lngo 300 zo mu Murenge wa Ruheru zigiye kubona amashanyarazi
Ingo 300 zo mu Kagari ka Remera mu Murenge wa Ruheru mu Karere ka Nyaruguru ni zo zigiye kubona amashanyarazi aturuka ku Rugomero ruri kubakwa ku mugezi wa Mudasomwa.
Ni nyuma y’uko izi ngo zishyize hamwe, zigasabwa buri rwose gushaka amafaranga ibihumbi 50, umuryango Energy For Impact ukabemerera inkunga ya 50% y’amafaranga akenewe yose, hanyuma asigaye akazatangwa na Kampani Hobuka ari na yo iri gufasha bariya baturage kubaka urwo rugomero.
Ubwo hashyirwagaho ibuye ry’ifatizo ku hatangiye kubakwa uru urugomero, tariki 31 Nyakanga 2018, Jean Marie Robert Mugwaneza, Perezida wa Koperative Umucyo, ari na yo iri kubakirwa uru rugomero, yibukije abanyamuryango bayo ko uruhare bemeye bagomba kurwuzuza kugira ngo urugomero ruzuzurire igihe.
Ubundi uruhare basabwa ni miriyoni 7, kandi kugeza ubu bamaze gutanga ibihumbi hafi 800. Uyu muyobozi avuga kandi ko hari icyizere ko aya mafaranga azaboneka vuba kuko buriya bihumbi hafi 800 byegeranyijwe mu gihe cy’ibyumweru bibiri.
Ati "N’ab’abakene bashoboraga kutayabona ubu bahawemo akazi, ku buryo bazayabona vuba. Iyo umuntu akoreye 1500 ku munsi, afata 1000 hanyuma 500 akajya mu isanduku ya koperative."
Uru rugomero ruzuzura rutwaye miriyoni zigera ku 105 z’amanyarwanda. Biteganyijwe ko mu kwezi k’Ugushyingo 2018 amashanyarazi azaba yaramaze kugera ku batuye i Remera.
Icyakora, inkunga y’umuryango Energy For Impact ntizagarukira mu kubaka urugomero no kugeza amashanyarazi ku batuye i Remera, ahubwo izanafasha abatuye i Remera kugerwaho n’iterambere riturutse muri aya mashanyarazi.
Victor Hakuzwumurenyi ushinzwe porogaramu yubaka ingonero muri uyu muryango ati "Tuzareba abari basanzwe bahakorera imirimo twatera inkunga, kugira ngo ubuzima bwabo buhinduke bityo banatume n’abandi batera Imbere."
Kuri ubu ngo bamaze kuboha abantu 10 bazafasha gukora imishinga harimo ababaji, abadozi, abashobora gusudira ndetse n’abacuruzi.
Ngo nibamara gukora Imishinga, bazabatera inkunga ya 70% y’amafaranga akenewe, hanyuma na no bazishakire 30% asigaye.
Kandi ngo bazanabafasha kubona amahugurwa abongerera ubushobozi, bityo imishinga yabo izagerweho uko babyifuza.
Abatuye mu Kagari ka Remera bishimira kuba bari kuzanirwa iterambere kandi batari basanzwe baryiteze, dore ko kuva na kera bifata nk’abari kure y’iterambere.
Abel Nijyimbere unafite akazi mu kubaka uru rugomero agira ati "Perezida wa Repubulika yatwemereye iterambere, ariko sinumvaga ko ku Ruheru ryahita ritugeraho. Ubu banampaye akazi ndakora, sinirirwa nipfusha ubusa muri iki gihe cy’impeshyi."
"Ikiruta ikindi kurushaho, ni uko ngo n’iterambere rizana n’amashyanyarazi rizabageraho, abogosha, ibyuma bisya twajyaga gushakira kure, n’ibindi byinshi byiza."


text:
Abahanga bo mu gihugu cya Bresil bamaze kuvumbura ubundi buryo bwo gutunganya amazi bemeza ko ari bwo bwiza kurusha ubusanzwe.
Ubu buryo bushya, ni ubwo gukoresha ibishishwa by`igitoki !
Nkuko aba bashakashatsi babyemeza, ibishishwa by`igitoki bifite ubushobozi bwo gusukura amazi, kuburyo buhendutse kandi bufite imbaraga kuko bibasha kuyungurura imyanda y`inyuma ziboneka mu mazi nk`umuringa na plomb.
Ikindi kandi ubu buryo burahendutse cyane, amazi yasukuwe n`ibishishwa by`ibitoki ngo ntakenera gucishwa mu nganda.
Ubu leta ya Bresil yatangiye umushinga wo kunononsora ubu buryo bushya.


text:
Mu bahawe impamyabumenyi, harimo babiri bahawe impamyabumenyi z’ikirenga, PhD, abarangije icyiciro cya kabiri n’icya gatatu cya Kaminuza, n’abongereye amasomo ku byo bize muri kaminuza, Post Graduate.
Umukuru w’Igihugu yabasabye kwitegura guhangana ku isoko ry’umurimo ribategereje “hanze aha”, ariko abibutsa ko bagomba gukoresha ubumenyi bafite bakihangira imirimo.
Kubona akazi ni ikibazo cyugarije byinshi mu bihugu, ndetse Ikigo cy’Igihugu cy’Ibarurishamibare mu Rwanda NISR, kikaba kigaragaza ko hifashishijwe ubushakashatsi mu gupima uko isoko ry’Umurimo rihagaze mu gihugu, cyasanze impuzandengo y’ubushomeri ari 13.2%.
Perezida Kagame yabanje gushimira abarimu, ababyeyi n’abandi bakoze imirimo inyuranye muri kaminuza ngo aba banyeshuri barangize amasomo, abasaba gufatanya n’ababyeyi ngo babashe gukora indi mirimo yose iri imbere.
Yagize ati “Kugira ngo igihugu icyo ari cyo cyose cyiyubake gishingira ku banyagihugu, kigashingira ku bumenyi, ku bushobozi biyubakamo kugira ngo bahangane n’inshingano bafite, bashobore kuzisoza neza. Ku Rwanda inshingano yacu turayumva, turifuza ko tugera aho dushaka kujya. Ni mwe banyeshuri murangije uyu munsi, abarangije mbere yanyu n’abazaza inyuma yanyu tubitezeho kubaka iki gihugu no kugera ku majyambere twese twifuza,”
Perezida Kagame yabibukije ko bashobora kwibwira ko ubwo barangije kaminuza ubuzima bugiye koroha, kandi nyamara hari ibindi byinshi bibategereje imbere bitandukanye n’ibyo bari bamazemo igihe mu ishuri, aho umuntu atari kubona umurimo uko abyifuza.
Yakomeje agira ati “Imirimo ishobora kuba na mike kurusha abayishaka. Ubwo ni ukuvuga rero muri abo bayishaka ubwo ari benshi imirimo ikaba itangana nabo, ubwo umubare munini w’abayishaka uzayipiganira, bazayihanganiraho, abashoboye aribo bajya imbere. Ni ukuvuga ngo ndabategura ngo mumenye ngo hari ubundi buryo bw’ingorane zo kugera kubyo mwifuza.”
Umukuru w’igihugu yavuze ko amasomo yose bahawe ayari ukubategura ngo bashyireho akabo, cyane ko umurimo ari ikibazo gikomeye ariko gishobora gushakirwa umuti, abasaba gukomeza kugira imyumvire myiza, gukunda igihugu no gukorera imiryango yabo.
Ati “Tubatezeho guhanga imirimo, ngira ngo no mu byo babigisha, n’izindi nzego nazo zifite inshingano zo kwigisha Abanyarwanda ibintu bitandukanye, ikintu gikwiye gutezwa imbere ni icyo ngicyo cyo guhanga imirimo.”
Abarangije amasomo uyu munsi barimo 991 bo muri Koleji y’ubuhinzi n’ubuvuzi bw’amatungo (CAVM), 553 bo muri Koleji y’ubumenyi rusange (CASS), 2142 bo muri Koleji y’Ubucuruzi n’ubukungu (CBE), 2075 bo muri Koleji y’uburezi (CE), 1259 bo muri Koleji y’ubuvuzi n’ubumenyi mu by’ubuzima (CMHS) na 1453 bo muri Koleji y’Ubumenyi n’ikoranabuhanga (CST).
Umuyobozi wa Kaminuza y’u Rwanda, Mike. E. O’Neil, yavuze ko yizeye ko abanyeshuri barangje amashuri bazajya gufasha mu iterambere ry’u Rwanda, aho UR yiteguye kugira ikinyejana cya 21 Ikinyejana cya Afurika.
Abahawe impamyabumenyi barahiriye gukoresha “ubumenyi n’ubushobozi bwose bafite mu nyungu z’abaturarwanda n’ikiremwamuntu muri rusange. Guiharanira kuzamura imibereho myiza rusange no kurengera ibidukikije n’imitungo y’iki gihugu.”
Mu bahawe PhD, ACP Dr Wilson Rubazana yayihawe mu bumenyamuntu, ubushakashatsi bwe akaba yarabukoze ku “ngaruka za Jenoside nk’imvano y’impfu zinyuranye mu Rwanda, agera ku mwanzuro ko “mu ngamba ziri mu kurwanya impfu zishingiye ku bugizi bwa nabi mu Rwanda, hakwiye gushyirwaho n’uburyo bwihariye bwo gufasha abantu gusubirana mu bijyanye n’imibanire.”
Undi ni Dr. Sebatukura Gitimbwa w’imyaka 57 usanzwe ari umwarimu muri Kaminuza y’u Rwanda, wahawe impamyabumenyi y’ikirenga mu buvuzi bujyanye n’imitekerereze.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
par Bangambiki
Hari umugore utari uwanjye ukunze kunganiriza ku buryo mwifuza. Ajya anankorera ibikorwa byatuma mpemukira uwanjye ariko njye simwizera. Njya numva abantu bavuga ko "agira ubuntu cyane" bityo nkakeka ko yankomeretsa.
Umunsi umwe nigeze kwibona ndi kumwe nawe mu nzozi arampa ariko biranyobera pe! Byabaye "mire mire umuriro ncire ncire akaryoshye" wa mugani wa warupyisi. Narihanganye ndanga kuko nta dukingirizo twari dufite mubwira ko niba dukundana bitaba byiza duhemukiranye tukabikora nta agakingirizo namubwiye ko nshobora kuba ndwaye cyangwa na we ari uko. Bukeye byarantangaje ukuntu umuntu yarota akoresha agakingirizo, ubundi iyo umuntu ahuriye n'igitsina mu nzozi ntarazamo. Ariko naje kuvumbura icyabinteye, nubwo ahari ntabikoreye kwanga guhemukira umugore wanjye -kuko ntabyo nabonye mu nzozi, Sida yarampahamuye ku buryo n'iyo ndose mpuza igitsina ntabura kuyibuka. Kugira ngo rero umuntu yirinde Indwara z'Ibitsina mu kuri ni uko yaba ababjwe na byo cyangwa hari ka experience yabibonyemo. Njye nagize experience kandi ndakeka ko nacitse ku icumu rya SIDA nubwo wenda tuzongera tugahura kuko "ntawe uvuma iritararenga". Narasambanye wa muntu we kandi nsambana nta gakingirizo nkoresheje. Nari nasinze. Bukeye nibuka ko nakoze ibara. Kuva uwo munsi ubuzima bwanjye bwarahindutse nabayeho mu guhahamuka kugeza ubwo ngiriye kwipimisha muganga agasanga ndi muzima. Hashize imyaka 12 ibyo bibaye.
Ariko hari uwavuga ngo ndigira "umutagatifu" nyamara ni byo byambayeho!


text:
Uyo mugabo w’imyaka 54, bigaragara ko ari muremure, yivugira ko mbere yo kurwara yari afite ibiro 120, ari umucuruzi wihagazeho utunze umuryango we w’abantu 11.
Ubu ngo asigaranye ibiro 70 gusa, intege zarashize ntakibasha gukorera urugo rwe kubera guhora kwa muganga, asobanura uko yamenye uburwayi bwe.
Agira ati “Nari mbyibushye cyane, nyuma nza kubona udusebe twizanye ku maguru, tugakira tukongera tukagaruka. Ntangira kugira umunaniro uhoraho, inyota nyinshi nkiriranwa akajerekani k’amazi, ngiye kwa muganga bansangamo diyabete.”
Arongera ati “Ubu ibyo gutera akabariro byarahagaze. Umubiri nta ntege ufite, nkarara ntaka kubera amaguru aba arimo umuriro, isukari iba yazamutse ikamanurwa n’uko banteye agashinge. Mporana inzara ariko n’ibyo ndiye ntibindyohere kuko ururimi rwahiye, ruhoraho udusebe”.
Serugo avuga ko ubu atunzwe n’imiti yo kwa muganga usibye ko ngo atayibona buri gihe kubera ihenze, yayibura agatakaza ubwenge (Comma), n’ibindi byuririzi bikaza.
Avuga ko nibura bimusaba ibihumbi 40Frw buri kwezi kugira ngo abone imiti bamutera n’ibindi bigendana bityo isukari ikaringanira.
Serugo atanga icyifuzo, ati “Nifuza ko batugabanyiriza igiciro cy’imiti ndetse habonetse n’ubufasha umuntu agahabwa akamashini ko kwipima byaba byiza. Nk’ubu ntako ngira, kumenya ko isukari yazamutse birangora kuko bisaba kwiyumva mu mubiri,”
Mu ntangiriro z’iki cyumweru gisoza, u Rwanda rwakiriye inama mpuzamahanga y’iminsi ine yahuje abashakashatsi, abaganga n’abandi bafite aho bahurira na diyabete mu bihugu bya Afurika y’Iburasirazuba.
Simon Pierre Niyonsenga, umuyobozi ukuriye ishami ryo kurwanya diyabete mu kigo cy’igihugu cyita ku buzima (RBC), agaruka kuri bimwe iyo nama yari igamije.
Ati “Kwari ukureba ibyavuye mu bushakashatsi butandukanye n’icyo byafasha mu kwita ku barwaye diyabete. Ikindi hari umuti w’ingenzi ku burwayi bwa diyabete witwa ‘insuline’ wajyaga ukoreshwa mu buryo budahura muri ibi bihugu, iyo nama ikaba ije kubikosora.”
Ibyo ngo bizatuma umuntu wavurirwaga mu gihugu kimwe ajya mu kindi avurwe neza mu gihe atari ko byari bimeze bikagira ingaruka mbi ku barwayi.
Uwari uyoboye ibikorwa by’iyo nama, Dr Silver Bahendeka, avuga ko diyabete ikiri ikibazo muri ibi bihugu kandi ko ikomeje kwiyongera kuko ubushakashatsi bwerekanye ko muri 2045 izaba iri ku 156% hatagize igikorwa.
Bahendeka yongeraho ko kugira ngo ibyo byirindwe ari uko abantu bagira umuco imyitozo ngororamubiri ndetse bakamenya kuboneza imirire birinda ibiribwa birimo isukari nyinshi.
Kuri ubu mu Rwanda diyabete iri kuri 3%, ishyirahamwe ry’abayirwaye ribasaba kumenya kubana na yo bakurikiza inama z’abaganga, birinda abavuzi ba gakondo bababeshya ko ikira.
Ibyo ngo bizabarinda ibyuririzi bitandukanye birimo ubuhumyi, kurwara impyiko, umutima, uburemba, gucika zimwe mu ngingo z’umubiri n’ibindi.
Ibitekerezo ( 1 )
DIABETES yamaze abantu.WHO/OMS ivuga ko abantu barwaye diabetes ari hafi 500 000 millions.Mulibo,hapfa 1 500 000 buri mwaka.Habaho types 2 za Diabete:Type 1 na Type 2.Iterwa nuko Pancreas (impindura) iba idakora neza.Bigatuma ISUKARI iba nyinshi mu mubiri.Nibyo bita Hyperglycemy.Ese mujya mwibuka ko mu isi nshya ivugwa muli 2 Petero 3:13 nta muntu uzongera kurwara cyangwa gupfa?Bisome muli Ibyahishuwe 21:4.Nubwo benshi mushidikanya cyangwa ntimubyemere,mujye mumenya ko "nta kintu na kimwe Bible ivuga ngo cyekuba".Ingero ni nyinshi cyane.Kuba byaratinze,ntabwo bivuga ko bitazaba.Imana ikorera kuli Gahunda yayo.Gusa abashidikanya n’abatabyemera,kimwe n’abantu bose bakora ibyo imana itubuza,ntabwo bazaba muli iyo paradizo.Imana izabakuraho ku munsi w’imperuka wegereje.


text:
Ese amadayimoni ashobora kwinjira mu mukristo? Byashoboka se ko umukristo yakuzura amadayimoni?
Ikibazo: Ese amadayimoni ashobora kwinjira mu mukristo? Byashoboka se ko umukristo yakuzura amadayimoni?
Igisubizo: Nubwo Bibiliya ntaho yerura ko umukristo ashobora kwinjirwamo n'amadayimoni, ukuri itanga ku byerekeranye no mu Mwuka kwerura ko umukristo ataturwamo n'amadayimoni. Hari itandukaniro rinini hagati yo guturwamo, no gutsikamirwa cyangwa kubuzwa amahoro n'idayimoni. Guturwamo n'idayimoni bivuga yuko iryo dayimoni riba rifite ubuyobozi busesuye ku bitekerezo n'ibikorwa by'uwo muntu (Matayo 17:14-18, Luka 4:33-35, 8:27-33). Gutsikamirwa cyangwa kubuzwa amahoro n'idayimoni biba iyo idayimoni ryibasiye umuntu mu Mwuka, rimwoshya, rimusunikira gucumura no gukora inabi. Mw'Isezerano Rishya ryose ahavugwa guhangana n'abadayimoni, nta hantu na hamwe hagaragara kwirukana abadayimoni ngo bave mu bizera (Abefeso 6:10-18). Ahubwo abizera bashishikarizwa kunangirira Satani (Yakobo 4:7, 1 Petero 5:8-9) aho kumwirukana.
Abakristo baturwamo na Mwuka Wera (Abaroma 8:9-11, 1 Abakorinto 3:16, 6:19). Nta kuntu rero Mwuka Wera yabana n'abadayimoni mu muntu umwe. Yewe, byaba ari ishyano gutekereza ko Imana yakwemera ko abana bayo, abo yironkeye mu giciro gihenze cy'amaraso ya Kristo (1 Petero 1:18-19), ikabagira ibyaremwe bishya (2 Abakorinto 5:17), bakoreshwa n'amadayimoni. Yego, abizera turi mu ntambara ikomeye turwanamo na Satani n'abadayimoni be, ariko ntibaturimo. Intumwa Yohana yaravuze ati: 'Bana bato, muri ab'Imana kandi ba bandi mwarabanesheje, kuko uri muri mwe aruta uri mu b'isi' (1 Yohana 4:4). Uwo ninde uturimo? Mwuka Wera. Ninde uri mub'isi? Satani n'abadayimoni be. Nuko rero, umukristo aba yaranesheje abadayimoni; kubw'ibyo, abavuga ko abadayimoni batura mu mukristo ntaho babikura muri Bibiliya.
Kuko Bibiliya yerekana neza ko umukristo atashobora guturwamo n'amadayimoni, hari bamwe bigisha bakoresha ijambo 'guhangwamo' n'amadayimoni, bashaka kuvuga ko amadayimoni aba yarigaruriye umukristo, ngo nubwo ataba amurimo. Ariko rero, witegereje, usanga uburyo basobanura 'guhangwamo' n'amadayimoni bisa neza no guturwamo n'amadayimoni. Byose ni kimwe, guhindura inyito ntabwo byemerera idayimoni gutura mu mukristo cyangwa ngo rimwigarurire. Yego, kurwanywa no gutsikamirwa n'amadayimoni ni ukuri kwa buri munsi ku bakristo, ariko bihabanye na Bibiliya kuvuga yuko umukristo yakuzura amadayimoni, cyangwa yahanzweho.
Abenshi bavuga ko umukristo ashobora guhangwaho n'abadayimoni babikura kubyo baba bariboneye n'amaso yabo, aho umukristo ufite ubuhamya buzwi yagaragaje ibimenyetso byuko ari gukoreshwa n'amadayimoni. Ni ngombwa ariko kumenya ko ibyo amaso atwereka bitagombye gusimbura cyangwa gusenya ibyo Bibiliya ivuga. Ahubwo dukwiye kuyungururira ibyo amaso atwereka mu kayunguruzo k'ibyanditswe (2 Timoteyo 3:16-17). Kuba wabona umuntu uzwiho ubukristo yifata nk'uwahanzweho n'amadayimoni, aho gutuma ukemanga Bibiliya wakemanga bukristo bwe. Nta na rimwe bikwiye gutuma wemera ko umukristo yaturwamo cyangwa ngo yigarurirwe n'amadayimoni. Hari nubwo wenda uwo muntu yaba ari umukristo nyakuri ariko wenda akaba ari gutotezwa/atsikamiwe n'amadayimoni mu buryo budasanzwe, cyangwa afite ibibazo byo mu mutwe utazi.
Dusubiremo, ibyo tubona bigomba kuyungururirwa mu byanditswe, aho kuyungururira ibyanditswe mubyo tubona.
English
Ese amadayimoni ashobora kwinjira mu mukristo? Byashoboka se ko umukristo yakuzura amadayimoni?


text:
Imiterere y’umubiri w’abagore bose si imwe, ariko mu gihe cy’imibonano mpuzabitsina buri mugore wese aba akeneye igihe gihagije cyo gutegurwa kugirango aze kugira amahirwe yo kugera ku byishimo bya nyuma.
Gutera akabariro ukageza umugore wawe ku byishimo bya nyuma biba ari ngombwa kandi bikanaba ingirakamaro kuko iyo bidakunze aba asigaye habi, by’umwihariko mu muco nyarwanda abagabo bo baba banifuza ko yazana ya mazi (kunyara) nk’ikimenyetso kimwereka ko azi gukora ako akazi neza cyangwa ko umugore we ateye neza.
1.a) Uburyo 5 by’ingenzi ugomba gutegura umugore
1.N’ubwo bwaba ari ubwa mbere ugiye kuryamana n’umugore wawe banza umwige neza umenye imitere y’umubiri we, Ese wamwiga ute? Aho iterambere rirushijeho kwiyongera abasore benshi birirwa bareba filimi z’ubusambanyi (porno) bibwira ko zabafasha kumenya neza uburyo washimishamo umugore.
Ibyo ni amakosa kuko ibigaragara muri ziriya filimi biba birimo amabeshyo, mbere na mbere mugabo fata akanya utekereza ku cyo ugiye gukora kandi unagihe agaciro n’urangiza wumve ko uwo mugikorana ari umuntu ukunda kuruta abandi bose uzi.
2.Mukabakabe (caresses): mbere yo gutangira igikorwa cyo gutera akabariro banza ukorakore umubiri w’umugore wawe, aha bigufasha kumenya ibice bye by’umubiri bigira ibyiyumviro vuba (zones érogènes), gerageza umukore mu musatsi no mu isura ye, ariko ugenda umanuka umukora mu gatuza (amabere) umanuka kunda no kumatako n’ahandi.
3.Kumusoma (baisers): Soma buri kanya umugore wawe kandi ucishemo akanya, ibi bifasha umugore kongera ububobere mu gitsina n’ibyishimo bimufasha gutangira igikorwa yiteguye.
4.Mukore kuri rugongo (clitoris): mu gihe urimo gukorakora umugore wawe ntuzibagirwe no gukorakora rugongo ye kuko nyuma y’ubushakashatsi bwakozwe n’inzobere zitandukanye bagiye bemeza ko ari yo ya mbere izamura ibyishimo by’umugore ugiye gukora imibonano mpuzabitsina.
5.Mufashe kuzamura ibyishimo:Kirazira guhita utangira kwinjiza igitsina cyane (gabo) mu cy’umugore wawe utabanje kubanza kugogoza kuri bimwe mu bice bikigize by’inyuma, bikore witonze kandi unamubwira utugambo turyohereye, je t’aime, uri uwanjye by’ibihe byose, nakugabiye ibyenjye byose,…uzambyarira hungu na kobwa,…
1. b) Uburyo 5 ugomba gukoramo igikorwa nyamukuru
1.Kuregera igihe: Mu gihe utera akabariro, mugabo gerageza kugendera ku muvuduko uringaniye, wongere imbaraga cyangwa uwugabanye ugendeye ku byishimo umugore wawe afite cyangwa ugendere ku muvuduko nawe afite bitewe n’ imiterere y’umubiri we.
2.Hitamo uburyo (position): mbere na mbere wowe mugabo irinde guhindura position mwakoreragamo ujyana mu igabanya ibyishimo umugore yari afite ahubwo ugomba guhindura uburyo uganisha ku buryohereza umugore kurushaho.
3.Ibuka gukorakora umugore wawe : Mugabo n’ ubwo waba watangiye igikorwa nyamukuru cyo gukora imibonano mpuzabitsina wikwibagira kubikora ari nako ukorakora umugore wawe; kora kuri bya bice byatangajwe haruguru bitewe n’ibyo nawe wabonye ko bimutera ibyishimo kurushaho, mukorakore ari nako ukora igikorwa neza, rongora umugore wawe ukoresheje ubwenge kurusha uko wakoresha imbaraga nyinshi zidafite intego.
4.Menya ko umugore agiye kugera ku byishimo : Ese ubibwirwa n’iki ? Iyo umugore ari mu nzira yenda kugera ku byishimo bya nyuma atangira guhumekera hejuru insigane, umubiri we usa nkucitse intege, agatangira kukubwira amagambo atajyanye, akubwira ajyanye n’urukundo (ndagukunda cheri agenda abisubiramo,…) aha wirinda kuba warekera aho kabone niyo wumva ugiye kurangiza ugerageza gusa nkuwirengagiza kugirango utamusiga ahabi.
Ahangaha umugore iyo ageze mu gihe cyo kurangiza bamwe barasakuza cyangwa bakarira banigaragura cyane ariko akaba atakora ikosa ryo kukwiyaka dore ko wowe uba ubona ko yageze mu yindi si.
Aho kukwiyaka ahubwo akwinjiramo cyane. Ibyishimo byanyuma by’umugore ntibigaragazwa n’amazi nk’uko benshi babyibwira ahubwo biterwa n’imiterere y’umubiri we gusa iyo ayazanye (kunyara) biba byiza kurushaho.
5.Nyuma yo kugeza umugore kuri ibi byishimo wihita uva mu gikorwa, komeza umukoreho umubwira utugambo twiza, umushimira, muri make mugaragarize ko unyuzwe ndetse ko ugifite amashyushyu yo kongera mu kanya karibuze cyangwa n’ikindi gihe.
Mugabo ibuka kuryamisha umugore wawe mu gituza cyawe umuganirize umubwira amagambo y’urukundo, murebe mu maso, wongere umusome ku buryo muva muri icyo kiganiro buri wese yumva yakigumamo.


text:
Huye: Havutse abana b’abakobwa bafatanye ku gice cyo ku nda
Kuwa Gatanu tariki 1 Ukuboza 2017, Kanakuze Anastasie, ufite imyaka 30, akaba avuka mu Karere ka Huye, Umurenge wa Mbazi, yabyaye abana b’abakobwa babiri bafatanye ku gice cyo ku nda.
Uwo mubyeyi n’abana bameze neza,buri mwana ibice bye by’urwungano ngogozi birakora neza, baranywa amata nta kibazo, n’iyo bishobotse konka bonka neza,ndetse no kwituma buri mwana yituma neza nta kibazo.
Dr. Ngarambe Christian, umuganga w’inzobere mu kubaga akaba n’umuyobozi w’ibikorwa by’ubuvuzi kuri CHUB, yavuze ko batarabapima ngo bamenye neza ibice bifatanye, ariko ngo bazabapima mu cyumweru gitaha.
Nibamara gupimwa ni bwo hazamenyekana niba bashobora gutandukanywa bikorewe mu Rwanda, cyangwa se bakamenya niba bazoherezwa hanze, ngo kuko bitari bimenyerewe mu Rwanda ko abana bavuka bafatanye bagakomeza kubaho.
Abo bana ni imbyaro ye ya kane ya Kanakuze. Nta mugabo bashakanye, n’abo bana b’abakobwa bafatanye yababyariye iwabo nk’uko yahabyaye n’abandi bana batatu.
Kuri ubu we n’abana be bari kwitabwaho n’ibitaro bya CHUB, ari na byo byamubyaje, ariko afite impungenge z’uko azabatunga nagera mu rugo kuko ari umukene uri mu cyiciro cya mbere cy’ubudehe
Ibitekerezo ( 9 )
ntakindinavuga, atarukubaragiza imana,nahubundibiteyubwobape retanirebe ukoyafashuwomubyeyi
Kubyara ni umugisha ariko iyo udashobora kubarera aba ari amakosa ndetse icyaha,uyu mubyeyi bamwigishe yifungishe burundu.
Banamufunge urubyaro ariko abana batanu utagira umugabo ngo aribaza uko azabatunga? Akwiye gufashwa byo ariko abantu bazmure nimitekerereze yabantu nkabo pe.
NIBIBE BYA NYUMA KUBIZERA. ARIKO IMANA IRINDE ABOBANAPE
Abo bana bafashwe mu buryo bushoboka bwose,ndetse n’undi wese ufite impuhwe ashyireho ake.
Nibyiza kuvabameze neza mubiteho muzatubwira!


text:
Ubushakashatsi bwakozwe mu mwaka wa 2016 bugaragaza ko n'ubwo iyi ndwara isa n’idakunze kuvugwa ariko ngo buri mwaka ifata abantu bagera ku 4000 ku isi.
Aho iyi ndwara ibera mbi rero ngo ni uku yibasira imyanya myibarukiro y’umugore ku buryo igenda ikayizahaza burundu bikaba byamuviramo ibibazo byo gutinda kubyara ndetse no kubura urubyaro burundu.
Dore bimwe mu bimenyetso byayo
Kubabara mu kiziba cy’inda ku buryo bukomeye kandi buhoraho: hari abafite iki kibazo ariko bagahora bibeshya ko ari igihe cy’imihango cyegereje, ibyo ntago ari byo kuko niba uhorana uburibwe budashira mu kiziba cy’inda jya kwa muganga kugirango hasuzumwe icyaba kibitera itaba ari kanseri y’udusabo tw’intanga ngore.
Gushaka kujya kunyara buri kanya: niba udatwite, ukaba utarwaye diabete cyangwa impyiko kandi ukaba ukunda kujya kwihagarika buri kanya, jya kwa muganga barebe ko utarwaye kanseri y’udusabo tw’intanga ngore.
Kunanirwa kurya ndetse no Kugugarara mu nda: kabone n’iyo waba utariye,…
Niba wibonaho kimwe muri ibyo bimenyetso, jya kwa muganga barebe ko udafite iyi ndwara iteye ubwoba kandi izahaza benshi ku isi.
Ikindi abahanga mu by’ubuzima bagaragaza ngo ni uko icyayi cya mukaru kirimo indimu kibasha kurwanya kanseri y’udusabo tw’intanga ngore, n'ubwo atari byiza kukinywa buri munsi ariko ngo ni byiza kugerageza kukinywa kugirango wirinde iyi ndwara.
Src: santeplusmag.com


text:
Zimbabwe: Uwashatse kwigira umujyanama wa Kagame nk’iturufu yo kwiyamamaza byamupfubanye
Umwe mu bakandida biyamamariza kuyobora Zimbabwe witwa Nelson Chamisa yatunguranye, atangaza ko yaba yarafashije Perezida Paul Kagame mu guteza imbere u Rwanda.
Chamisa utavuga rumwe n’ubutegetsi buriho, ariyamamaza mu matora y’umukuru w’igihugu muri Zimbabwe aho ahagarariye amashyaka yihurije hamwe mu cyo bise "MDC".
Yigeze no kuba Minisitiri w’Ikoranabuhanga n’itunamaho (ICT) muri Zimbabwe.
Kugira ngo yinjire mu ruhando rwa politiki yaje gusanga iturufu yamufasha kwizerwa n’abaturage ba Zimbabwe ari ugutangaza ko yigeze kuba umujyanama wa Perezida Kagame.
Ariko ntibyamuhiriye kuko Perezida Kagame yahise ahakana ko hari aho yigeze ahurira n’uwo mugabo, nk’uko yabitangaje abinyujije kuri Twitter.
Yagize ati “Uyu muntu ntaho muzi nta n’ibiganiro nigeze ngirana na we aho ari ho hose (…) Gahunda na politiki by’u Rwanda mu guteza imbere ICT byatangiye mbere y’uko MDC ibaho! Nifurije ihirwe abaturage ba Zimbabwe!”
Perezida Kagame yasubizaga umwe mu bamusangije inkuru yanditswemo ibyo Chamisa yatangaje kuri Kagame, agaragaza ko u Rwanda rwateye imbere kubera inama yagiye amugira uko bahuraga.
Muri iyo nkuru yasohotse mu gitangazamakuru cyo muri Zimbabwe kitwa "Newzimbabwe.com", havugwamo ko yavuze ayo magambo ubwo yari mu bikorwa byo kwiyamamaza imbere y’abarwanashyaka ba MDC.
Ngo yagize ati “Murebe ibyo umuvandimwe wanjye Paul Kagame ari gukora mu gihugu cye. Naramufashije cyane mu gushyiraho politiki ya ICT, mugira n’inama y’uko yahindura igihugu cye ubwo twahuriraga i Geneve mu Busuwisi kandi na we yishimiye kumva ibyo namubwiye.”
Amagambo yavuze yizeye ko hari icyizere ari bumuheshe si ko byagenze, kuko n’abandi basomye iyo nkuru bahise bamuha urw’amenyo bamwita umubeshyi.
Umwe mu basomyi yasubije amuninura ati “Ubwo Chamisa azanavuga ko yafashije Yezu guhindura imigati itanu n’amafi abiri ibiryo byagaburiwe imbaga y’abantu bashonje.”
Perezida Kagame amaze kumenyekana nk’umuyobozi ukunzwe n’Abanyafurika benshi cyane cyane urubyiruko.
Abenshi babishingira ku miyoborere yashyizeho itari imenyerewe muri Afurika ndetse n’uburyo ahora aharanira ko umugabane udakomeza kubonerwa mu ndorerwamo y’ubukene no kuba umugabane utifashije.
Ibitekerezo ( 4 )
Abanyarwanda babivuze ukuri : Utazi ubwenge ashima ubwe.Ese ibintu byose twemera bigomba kuba biri muri Bibiliya? Ibyanditsemo byose se urabyemera? Ko handitse ko yaturemye mi ishusho ryayo, wibonamo koko? Kuki uhora ushaka guserereza abanyamadini,wahimbye iryawe tukakuyoboka,maze abo bandi bagahomba.
Umwanditsi aransekeje kabisa.Ngo Chamisa azavuga ko "yafashije Yezu guhindura imigati".Reka mbanze mukosore.Ntabwo ari uguhindura imigati,ahubwo ni ugutubura imigati.Binyeretse ko abantu benshi bemera Yesu.Niyo mpamvu bakwiye kwemera n’amagambo Yesu yivugiye ubwe.Urugero,muli Yohana 6:40,yavuze ko abantu bose bamwizera,azabazura ku munsi wa nyuma,akabaha ubuzima bw’iteka muli Paradizo.Bitandukanye cyane na biriya abanyamadini babwira abantu iyo bapfuye ngo "bitabye imana".Bayitaba se gute kandi Bible ivuga ko upfuye aba atumva nkuko Umubwiriza 9:5 havuga??Abizera Yesu bazazuka ku munsi w’imperuka,ni abantu bakora ibyo imana idusaba,ntibibere mu byisi gusa.Kuko abibera mu byisi gusa ntibashake imana,barapfa bakabora,ntabwo bazabona ubuzima bw’iteka.Bisome muli Abagalatiya 6:8.Imana ibafata nk’abanzi bayo nkuko Yakobo 4:4 havuga.
Well said brother. true 1005
Uyu mugabo adusobanuriye neza uko bigenda iyo dupfuye.Ntabwo tuba twitabye imana nkuko amadini yigisha.Aba agirango adushimishe tuyahe icyacumi.Niba koko abantu bapfuye bitabaga imana,UMUZUKO Yesu yahoraga yigisha ntiwazabaho.Birasobanutse neza.Roho idapfa amadini yigisha,nta hantu na hamwe Bible iyivuga.Yahimbwe n’umugereki utaremeraga imana witwaga PLATON,noneho abanyamadini barabyemera ndetse barabyisha,kugirango bashimishe abayoboke babo.Ni nka kwakundi batubeshya ngo bagiye kudusengera Inyatsi igende,tubone imodoka za V8 cyangwa amazu ya Etages (cfr youtube bishop rugagi).Ni Ubuyobe (apostasy) kandi bibabaza imana cyane.Imana idusaba gushishoza,aho gupfa kwemera ibyo pastors batubwiye byose (1 Yohana 4:1).Biyita abakozi b’imana.


text:
KURIKIRANA IBIKORWA BY'IRUSHANWA
AMARUSHANWA
Mu gushakisha impano mu bice bitandukanye by’igihugu, urubyiruko ruzajya ahazabera amarushanwa rwerekane impano zarwo imbere y’akanama nkemurampaka, kazajonjora abahatanwa bazaba bahize abandi.
Nyuma y’iki cyiciro, abantu 120 bazakomeza mu kindi cyiciro.
IGIKORWA KIBANZIRIZA GUHITAMO ABAHATANA
Abatoranyijwe mu gihe amarushanwa yazengurutse uduce dutandukanye bazarushanwa mu minsi itatu bakurikije ibyiciro bazaba bavuyemo harebwa umwimerere w’ibihangano byabo.
Akanama nkemurampaka kazatoranyamo mirongo itandatu (60) bazaba bahize abandi maze bakomeze mu ijonjora rikurikiraho aho buri cyiciro kizahagararirwa n’abantu icumi (10).
AMAHUGURWA YA 1
Hano abahiganwa bazahuzwa n’abatoza cyangwa abafashamyumvire (mentors) kugira ngo bongererwe ubumenyi ku mpano zabo. Abantu mirongo itatu (30) bazakomeza mu cyiciro cy’ amarushanwa gikurikira.
AMAHUGURWA YA 2
Ba bandi 30 batoranyijwe bazashyirwa mu matsinda atandatu (6) agizwe n’umuntu umwe muri buri cyiciro cy’impano. Ayo matsinda yose uko ari atandatu azahabwa inshingano yo kwiga imishinga ikubiyemo ibyiciro bitandatu by’impano, igaragaza igitekerezo cy’ umushinga ufatika kandi uzatanga inyungu n’akazi mu gihe kirambye.
Muri iki cyiciro, abahiganwa bazafashwa mu mishinga yabo izerekanwa mu Ihuriro ry’Urubyiruko (Youth Forum Series).
IHURIRO RY’URUBYIRUKO
Ihuriro ry’Urubyiruko rizategurwa hagamijwe kuganira ku guhanga imirimo. Iri huriro rizahuza urubyiruko hamwe n’abagize uruganda ndangamuco baganira ku cyakorwa kurushaho mu kuruteza imbere mu Rwanda.
Muri iki cyiciro, hazakurwamo amatsinda 2, hasigare andi matsinda 3 azakomeza mu cya nyuma cy’irushanwa.
INZU NTOZA MWUGA
Ikigo gishinzwe uruganda ndangamuco kizahuza abahanzi babarizwa mu byiciro bitandatu (6) mu mushinga wa ArtRwanda birimo Indirimbo n’Imbyino, Imideli, Ikinamico n’Urwenya, Filimi no Gufata Amafoto n’impano mu Busizi n’Ubuvanganzo.
Iki kigo kizatanga ubushobozi mu gukomeza gufasha abahanzi baje ku isonga mu byerekeye uruganda ndangamuco hamwe n’umushinga ArtRwanda-Ubuhanzi.
INGENGABIHE
- Ibikorwa byo kumenyekanisha umushinga
(14 Kanama – 7 Nzeri)
- Amarushanwa y’Ibanze (8 – 30 Nzeri)
- Gutoranya abazitabira irushanwa(5 – 7 Ukwakira)
- Icyiciro cya mbere 1 (14- 28 Ukwakira)
- Icyiciro cya kabiri (28 Ukwakira – 14 Ugushyingo)
- Ihuriro Ry’Urubyiruko (30 Ugushyingo)
- Icyiro gisoza irushanwa (15-22 Ukuboza)


text:
Urwego Ngenzuramikorere, RURA, rwafashe umwanzuro wo kwambura Radio Amazing Grace icyangombwa cyo gukora nk’ikigo cy’isakazamakuru mu Rwanda.
Uyu mwanzuro wafashwe kuri uyu wa 24 Mata 2018 nyuma y’aho iyi radio inaniwe kubahiriza umwanzuro wa RURA wakurikiraga ibihano yafatiwe muri Mutarama 2018 kubera ikiganiro cyanyujijweho cyanenzwe kutubahiriza amahame agenga umwuga w’itangazamakuru.
Itangazo RURA yasohoye kuri uyu wa 24 Mata 2018 rigira riti “Urwego Ngenzuramikorere, RURA, uyu munsi rwambuye Amazing Grace Radio icyangombwa cy’isakazamakuru.”
Ubwo iyi radio yafungwaga muri Gashyantare, nabwo Schoof yabajijwe impamvu atubahirije ibyo yasabwe na RURA birimo gusaba imbabazi Abanyarwanda ubundi agafunga radio mu minsi 30, ariko nabwo ntiyagira icyo abivugaho.
Yagize ati “Ngira ngo byari kuba byiza iyo habanza kubaho ibiganiro. Ni ibintu bitari byiza. Ubu turi gushaka umunyamategeko nta byinshi nabivugaho.”
Intandaro y’iri fungwa no guhagarikirwa ibyangombwa ni uko ku wa 29 Mutarama 2018 umuvugabutumwa witwa Niyibikora yayumvikanyeho yigishaga avuga ko nta cyiza cy’umugore.
Muri icyo cyigisho hari aho yavuze ati “Ikibazo abagore bafite uyu munsi ni uko babaye indaya, reka rero nze mbabwire umugore uko agaragara imbere y’Imana. Icya mbere afitanye ikibazo n’Imana […] Isi ya mbere ijya kurimbuka abagore babigizemo uruhare. Icyiza cy’umugore ni iki? Wakivana he? Aburahamu ananirwa guhamya Imana mu Misiri, uwamugiriye inama yo kwicecekera si umugore? Wicare uzi ngo Imana ifitanye ikibazo n’umugore ndetse n’amatorero.”
Ubutumwa bwe bwanumvikanishije ko Itorero rifashe ukuri rikavanga n’ibinyoma ryitwa maraya, rikajya mu murongo wa Kiliziya Gatolika.
Inzego z’abagore ni zo zahise zihagurukira kwamagana uwo muvugabutumwa ndetse Pro-Femmes Twese Hamwe inarega radiyo yigishirijeho.
Umuyobozi wa Pro-Femmes Twese Hamwe, Kanakuze Jeanne D’Arc, yavuze ko bafashe icyemezo cyo kurega radio muri RMC kuko ngo abayobozi bayo bemeye ko hanyuzwaho ibiganiro bitesha agaciro umugore w’Umunyarwandakazi.
Inkomoko: Igihe.com


text:
Kuzinduka iya Rubika rero si ukuzinduka mu nkoko za mbere; ahubwo ni ukuzindukira aho bakenga, umuntu ashobora kubonera ibyago, nk’ibyo Rubika yaboneye mu nzira yazindutse. Uwo mugabo yabayeho ku ngoma ya Mibambwe Sekarongoro yari umubanda atuye ku Kigina cya Ndiza, akanaba mwene sewabo wa Mashira; ubwo yari murumuna we; kandi bari abahanga bo kuragura, hamwe na mwishywa wabo Munyanya. Ubwo Mashira yari afite ingo eshatu: urwo ku Ndiza, n’urw’i Cyubi cya Rutobwe muri Rukoma, n’urwo mu Kivumu cya Nyanza i Nyabisindu muri Butare.
Nuko Mashira abonye Rubika na Munyanya ari abahanga bo guhanura, abategeka ko bajya bakuranwa kuza kumufasha, kuko yasangwaga n’abantu benshi bamuhanuza; kuko kandi yakundaga guhanura nijoro akangutse, uwo mwene se wabo Rubika, na we yakundaga kuzinduka kugira ngo bafatanye guhanura mu gicuku rubanda bicuye. Igihe cye cyagera akaza, akaba ari we ukangura Mashira. Mwishywa wabo Munyanya akajya abibona mu mutwe w’ubuhanuzi, agasanga Nyirarume Rubika azagirira ibyago mu nzira.
Bigeze aho aramwihererana, ati: "Mubyeyi, ndagusaba ko utazajya uzinduka ujya kwa Mashira; ahubwo ku gihe cyawe ujye urarayo kandi ureba ko utahabura uburyamo cyangwa ikigutunga" Rubika aramureba aramusuzugura; aramubaza, ati: "Harya ubuhanuzi ukangisha ni ubuturuka kuri nyoko?" Ubwo Rubika yavugaga mushiki we, nyina wa Munyanya. Munyanya aramwihorera yanga kubwira nyirarume nabi; barazibukirana barataha.
Bombi bamaze kugenda, Rubika ntiyemera kumvira mwishywa we; akomeza ya ngeso yo kuzindukira kwa Mashira. Bukeye mwishywa we yongera kumubaza ahengera Rubika ari kumwe na Mashira, arabegera ati: "Babyeyi hari icyo nshaka kubabwira!" Araterura, ati: "Rero Mashira nabwiye Rubika ngo areke ingeso ye yo kuzinduka aza iwawe, ngira ngo atazabonera ibyago mu nzira, ariko aranga aransuzugura; kandi narabibonye, azabizira! Mashira abaza Munyanya, ati: "Mbese ibyago ubona azagirira mu nzira ijya iwanjye ni nk’ibihe? Munyanya ati: "Natihana kuza kukubyutsa ijoro ryose azabonera ibyago mu nzira, kandi azaba iciro ry’imigani imwokame mu Rwanda atakinariho" Mashira na Rubika baramuseka; bati: "Mbese ihanura ry’abakobwa ryaturutse he?" Ubwo bavugaga mushiki wabo nyina wa Munyanya.
Ngo haceho iminsi, Mashira ava i Cyubi, ajya mu rugo rwe rwo ku Kivumu cya Nyanza. Agezeyo ahasanga abaje kumuhanuza batagira ingano; ni ko gutumira Rubika ngo aze gufata igihe, abone uko amufasha guhanura. Rubika araza yitaba Mashira barahanura; ariko agacumbika mu Ruhango rwa Mutakara na Nyamagana, akajya avayo mu ijoro akabyutsa Mashira bagahanura, bwacya agasubira ku kiraro cye mu ruhango. Umunsi umwe, ahageze asanga yagemuliwe; aha abagaragu be inzoga baranywa barasinda; bagiye kuryama abategeka ko baza kumuzindura. Bamaze kuryama, Rubika akangukira hejuru by’akamenyero ke, ahamagaye abagaragu ntihagira uwitaba umugono uvuga, ubwo hakaba ku kwezi, akeka ko yakerewe; agenda yiruka abagaragu bagisinziriye ntibamenya ko yagiye. Yiruka Mayange yose akeka ko ari mu museke; kuko yari yashutswe n’ukwezi. Ngo agere mu Butansinda bwa Kigoma na Muyange, ahura na bihehe na rutare yazo izishoreye, ziramufata ziratanyaguza, ziramugabagabana; ubuhanuzi bwa Munyanya bwuzura butyo.
Abagaragu ba Rubika bakangutse basanga yandurutse kare, bashyira nzira baramukurikira; bageze kwa Mashira baramuheba; bamubajije Mashira arabahakanira. Ubwo Munyanya akaba ahari akubita agatwenge; ati: "Wowe Mashira uko ureba ibisimba ntibyamuriye!" Mashira ariyumvira mu buhanuzi bwe, ati: "Murumuna wanjye Rubika yapfuye koko." Ubwo buba ubwa kabiri Munyanya arusha Mashira guhanura; kuko mbere yari yarahanuye n’ibya Nyanti.
Nuko ubuhanuzi bwa Munyanya bwogera butyo; Rubika koko ahinduka iciro ry’imigani; baba bumvise umuntu wazindukiye aho bakenga, bati: "Ese ni kuki yazindutse iya rubika?" Ubwo baba bazirikana inzira Rubika yanyuzemo akabona amakuba agapfa.
Kuzinduka iya rubika = Kuzindukira aho bakenga; ahashobora gukurura amakuba.


text:
Ubuyobozi bw’Intara y’Amajyepfo na Polisi baherutse gutangaza ko 90% y’ibyaha bihaboneka bifitanye isano n’ikoreshwa ry’ibiyobyabwenge kandi ababikoresha biganjemo urubyiruko.
Ubwo hasozwaga Itorero ry’Intore z’Inkomezabigwi rigizwe n’abanyeshuri basoje amashuri yisumbuye bo mu mirenge itandukanye y’Akarere ka Nyanza, urubyiruko rwatojwe rwiyemeje ko rugiye guhangana n’ibiyobyabwenge.
Bumwe mu buryo bavuze bazakoresha ni ubukangurambaga muri bagenzi babo babashishikariza kubireka no gutanga amakuru ku nzego z’ubuyobozi igihe babibonye cyangwa hari aho babikeka.
Egide Nkurayije wo mu murenge wa Kibirizi ati “Nkanjye aho ntuye hajya haboneka ibiyobyabwenge ndetse hari n’abo nkeka ko baba babikoresha, icyo ngiye gukora ni ukubegera nkabagira inama yo kubireka kandi nkajya ntanga amakuru ku buyobozi no kuri Polisi igihe cyose mbonye hari ubicuruza cyangwa ubinywa”.
Umuyobozi wungirije ushinzwe iterambere ry’ubukungu mu Karere ka Nyanza, Patric Kajyambere, yabwiye uru rubyiruko ko ibyo biyemeje bazabigeraho ari uko bashyize hamwe by’umwihariko abagira inama yo guhera iwabo mu ngo babikora kugira ngo batange urugero rwiza abandi babarebereho.
Kajyambere ati “Ndizera ko inyigisho mwahawe mugiye kuzishyira mu bikorwa tukabona impinduka niba mwahize kurwanya umwanda ntabwo muzajya kuwurwanya ahandi mudahereye iwanyu mu ngo, mu miryango. Hari itorero twavuze ryo ku mudugudu, nizo mbaraga tubonye kugira ngo mujye kudufasha itorero ryo ku mudugudu rigire imbaraga”.
Mu gihe cy’icyumweru uru rubyiruko rumaze rutozwa rwahawe ibiganiro bitandukanye birimo gukunda igihugu, amateka y’u Rwanda, kwimakaza isuku, kurwanya no gukumira amakimbirane yo mu ngo no gukumira inda zitateguwe ziterwa abangavu.
Mu byifuzo batanze basabye ko ubuyobozi bwashyiraho ingamba zihariye mu kugabanya ubushomeri kuko bwugarije urubyiruko kandi uko imyaka ihita abashomeri bagenda biyongera mu gihugu.


text:
Anonymous has left a new comment on your post "AMAFOTO YA RUGONGO
Ariko se abantu ko ari ibicucu, ni nde wababwiye ko shitani ibarizwa mu byo guswerana? Biba ibya shitani iyo ubikoze ugamije kugirira nabi mugenzi wawe. Uramutse ufashe ku ngufu, uramutse urwaye ukanduza mugenzi wawe ubizi kandi ubishaka... Naho rero, igihe uhuye n'undi muntu imitima yanyu ikabasaba guhuza ibitsina, nimubikore kuko Imana ikunda abagiriranira neza. N'iyo waba ufite undi mugore cyangwa umugabo, ikibazo kirihe niba uri bugere mu rugo ukamushimisha nta kibazo? Gufuha ni idwara y'ubuswa!